Asal-Usul Nama Alat Instrumen Dalam Genre Muzik Rock

Bagi mereka yang meminati muzik, peralatan-peralatan atau instrumen yang dimainkan mempunyai peminatnya yang tersendiri.

Di kalangan ibu bapa pun ramai yang menggalakkan anak-anak mereka untuk mempelajari instrumen, bagi membentuk disiplin selain daripada melatih kemahiran sekunder yang memberikan manfaat kepada individu.

Tetapi tak ramai ambil kisah kenapa peralatan muzik dinamakan sedemikian rupa kan? Mari kita pelajari kenapa lima (atau enam) alat muzik dinamakan dengan istilah seperti yang kita kenal sekarang.

'Bass' atau lebih dikenali dengan nama penuhnya 'bass guitar', merupakan peralatan muzik yang menghasilkan irama yang dalam, memenuhi ruangan belakang sesuatu lagu.

Dalam bahasa Melayu, 'bass' ditulis sebagai bes, mewakili mana-mana alat atau vokal bernada rendah. Istilah 'bass' diambil daripada istilah asal Latin 'bassus' yang membawa makna ' berada pada kedudukan rendah dan pendek'.

Dari aspek bahasa Inggeris, istilah 'bass' juga membawa makna serupa dengan 'base,' yang membawa makna sesuatu penyokong atau platform kepada sesuatu struktur, karangan atau komponen.

Dram dari istilah bahasa Melayu mempunyai makna alat muzik seperti gendang, yang perlu dipalu bagi menghasilkan bunyi melalui rongganya, selain bekas untuk mengisi sesuatu.

Istilah asal dram pula dipercayai datang daripada perkataan Jerman kuno 'trommel', merujuk kepada sesuatu perkakas yang mempunyai badan berongga serta biasanya dipasangkan membran seperti kulit binatang yang akan diketuk, bagi menghasilkan bunyi.

Istilah Inggeris 'drum' yang ada sekarang merupakan pinjaman istilah 'tromme', hasil evolusi istilah asal Jerman tersebut. Pada awalnya masyarakat Inggeris mengejanya sebagai 'drom' sebelum standard ejaan sekarang digunapakai.

Sekiranya anda cuba terjemahkan 'rhythm guitar' kepada bahasa Melayu, bunyinya akan menjadi gitar ritma. 'Ritma' menurut kamus Dewan Bahasa merupakan urutan proses yang berulang dalam sela masa atau kiraan tetap, secara teratur.

Seorang pemain gitar ritma akan memainkan not-not sokongan kepada lagu, menjadi pelengkap kepada muzik yang terhasil. 'Rhythm' merupakan istilah pinjaman dari bahasa Yunani 'rhythmos', merujuk kepada pergerakan yang tersusun, mengikut skala masa yang sekata.

'Rhythm' tidak semestinya hanya merujuk kepada muzik sahaja, sebaliknya boleh juga dirujuk untuk menunjukkan selang masa peristiwa atau kejadian.

Dari aspek bahasa Melayu, pemain gitar yang memainkan melodi-melodi kompleks serta 'lari' daripada struktur lagu dinamakan sebagai pemain gitar utama atau 'lead guitar.'

'Lead' merupakan istilah yang diambil daripada istilah Jerman Kuno 'galiden', yang sebenarnya membawa makna bergerak atau ke satu lokasi berbeza.

Hanya selepas penggunaan istilah 'laedan' pada era Inggeris Kuno barulah perkataan tersebut ditambah untuk merujuk kepada tindakan mengetuai atau mendahului pergerakan, dari satu lokasi ke satu lokasi berbeza.

Tak sah untuk membicarakan berkenaan alat muzik gita, sekiranya kita tidak juga menyentuh berkenaan peralatan yang jarang diperkatakan - iaitu plektrum, juga dikenali sebagai 'guitar pick.'

Perkakas kecil yang biasanya diperbuat daripada bahan seperti plastik atau logam ini dinamakan daripada istilah 'plek', kata kerja bahasa Yunani yang merujuk kepada perbuatan memetik atau menggerakkan sesuatu.

Istilah tersebut mula digunakan bagi merujuk kepada peralatan atau perkakas yang digunakan untuk memetik tali instrumen semasa pembentukan istilah Latin 'plectra' sebelum mula digunakan secara meluas dalam industri muzik sebagai teman khas kepada pemain gitar yang selalu hilang apabila diperlukan.

Untuk bahagian terakhir, kita cuba melihat dari mana datangnya istilah 'gitar' itu sendiri.

Dalam sejarah dunia, terdapat banyak versi ejaan gitar yang berbeza, seperti guitarra, gittar, guitarre dan giterne - bergantung kepada masyarakat yang menggunakannya.

Istilah 'gitar' atau 'guitar' sebenarnya dipercayai adalah pinjaman istilah 'sihtar', sebuah istilah Parsi lama merujuk kepada sejenis alat muzik bertali. 'Sihtar' mempunyai maknanya yang tersendiri.

'Sih' membawa makna '3' sementara 'tar' bermaksud tali, jadi 'sihtar' bermakna alat muzik yang mempunyai 3 tali untuk dimainkan.

Istilah Inggeris yang ada sekarang merupakan pinjaman daripada istilah Perancis 'guitare', sebelum diubah suai ejaannya agar selari dengan standard moden bahasa Inggeris sekitar awal abad ke 17.

Sekiranya anda mengkaji peralatan muzik, pasti anda akan mengetahui tentang dua instrumen berbeza iaitu gitar dan sitar. Walaupun sekarang ini agak jauh berbeza, realitinya kedua-duanya mempunyai asal-usul yang sama.


Mengapakah Sesetengah Negara Mempunyai Standard Voltan Yang Berlainan di Rumah?

Bagi yang tidak tahu, arus elektrik yang dibekalkan di rumah, pejabat, hotel dan sebagainya sebenarnya mempunyai  kadar voltan tertentu bagi memastikan ianya sesuai dan selamat digunakan untuk mengecas telefon, memasang kipas, televisyen, lampu dan sebagainya.

Namun, sekiranya anda seorang pengembara dan sudah mengembara ke banyak negara, anda mungkin pernah menghadapi masalah untuk mengecas telefon ataupun menggunakan perkakasan elektrik yang lain. Maka, terpaksalah anda menggunakan penyesuai (adapter), penukar (converter) dan pengubah (transformer) voltan.

Sebagai contoh, apabila menggunakan pengecas telefon yang dibeli di Kanada, ianya tidak sesuai digunakan di Malaysia kerana terdapat perbezaan daripada segi voltan yang digunakan di Malaysia. Sekiranya anda beli pengecas telefon di Washington, ianya tidak lagi boleh digunakan di Paris.

Ianya bukan setakat jenis plug yang berlainan sahaja, tetapi juga voltan yang berlainan. Oleh itu, sekiranya anda membeli penukar jenis plug atau plug converter sekalipun, ianya mungkin tidak boleh digunakan kerana kadar voltan yang berlainan. Persoalannya, mengapakah terdapat perbezaan ini?

Tidakkah lebih mudah sekiranya semua negara menggunakan kadar voltan yang sama sahaja seluruh dunia? Sudah tentulah ianya tidak memeningkan para pelancong. Malah, syarikat pengeluar barangan elektrik juga tidak perlu pening kepala menghasilkan barangan elektrik dengan dengan piawaian berbeza bagi setiap negara!

Untuk memahami perbezaan ini, kita perlu memahami fizik disebalik elektrik dan kemudian menyelami sejarah untuk membongkar misteri perbezaan voltan yang disediakan di seluruh dunia ini.

Arus elektrik yang dihantar ke kediaman kita pada asasnya terdapat dalam dua jenis: DC (direct current atau arus terus) dan AC (alternate current atau arus ulang alik). Arus ulang-alik (AU) merupakan satu bentuk arus elektrik yang arah alirannya berulang-alik, tidak seperti arus terus (AT), yang mana arah alirannya adalah tetap.

Voltan (diukur dalam volt) adalah ukuran perbezaan potensi antara dua titik dalam medan elektrik. Sebagai analogi mudah memahami perkara ini, bayangkan aliran air yang berasal dari tangki air. Jumlah air yang keluar adalah muatan elektrik, kelajuan arus air adalah arus elektrik dan tekanan di mana air bergerak mewakili voltan.

Untuk membolehkan mana-mana alat elektronik berfungsi, anda perlu menyediakannya arus elektrik. Arus elektrik mewakili kadar aliran elektron melalui konduktor. Oleh itu, setiap kali anda menyambungkan perkakas elektrik ke soket  dinding dan menghidupkannya, terdapat perbezaan yang mungkin berlaku antara soket dinding dan pengecas komputer riba, jadi terdapat aliran arus (dibaca sebagai elektrik) yang memberi kuasa kepada alat yang disambungkan.

Nilai voltan yang dibekalkan ini biasanya dalam nilai beratus-ratus tetapi berbeza antara satu negara dengan negara lain. Sebagai contoh, di Amerika Syarikat, voltan standard ialah 120 volt (pada 60 hertz), sedangkan di India ianya sekitar 230 volt (pada 50 hertz) dan negara lain juga mungkin mempunyai voltan yang berbeza.

Ini membawa kita kepada persoalan yang jelas: mengapa perbezaan ini berlaku? Adakah ianya disengajakan? Jawapannya terletak pada sejarah elektrik dan selepas penemuannya.

Thomas Edison mencipta mentol lampu pada akhir abad ke 19. Sebagai seorang ahli perniagaan yang berwawasan, beliau berimmpian memodenkan bandar New York dengan penemuan barunya ini. Ideanya ialah memasang wayar logam di tiang di jalan bandar terus yang akan membawa arus terus (DC) dan membekalkannya ke rumah.

Walau bagaimanapun, mengangkut dan menghantar arus DC pada jarak jauh tidak dapat dilaksanakan secara praktikal, memandangkan ia akan menyebabkan kehilangan jumlah tenaga yang tinggi berlaku pada wayar kerana rintangan dalamannya.

Nikolas Tesla, seorang lagi saintis yang membuat penemuan hebat lain pada zaman itu, mengusulkan idea penggunaan arus ulang-alik (AC) sebagai kaedah untuk membekalkan elektrik kepada rumah. Masalah yang dihadapi oleh DC dapat diatasi dengan menggunakan AC yang bergantung pada penemuan hebat lain yang dikenali sebagai transformer.

Secara ringkasnya, penggunaan transformer membantu menaikkan atau menurunkan voltan dengan mudah dan kehilangan kuasa yang dapat diabaikan.

Nikola Tesla adalah jurutera pintar dan dengan tegas mengatakan bahawa frekuensi terbaik untuk penghantaran AC ialah 60 hertz dan voltan optimum ialah 240 volt. Namun, sistem Thomas Edison dibangun menggunakan 110 volt pada waktu itu maka terjadi perselisihan antara konsep kedua saintis ini mengenai voltan mana yang harus digunakan untuk kegunaan orang awam di rumah.

Thomas Edison berusaha sedaya upaya untuk melobi penggunaan DC dan melakukan segala kemungkinan untuk menyatakan bahawa AC "240 volt" yang disarankan oleh Nikola Tesla terlalu berbahaya untuk digunakan di rumah. Untuk membuktikan  perkara ini, beliau telah mengundang orang awam ke tempat di mana sistem voltan tinggi Nikola Tesla dipasang.

Dalam eksperimen pertunjukan ini, beliau telah mengenakan renjatan elektrik terhadap seekor haiwan. Thomas Edison juga merupakan pencipta kamera bergerak dan beliau telah merakam proses memberikan renjatan elektrik terhadap haiwan ini menggunakan kameranya.

Salah satu rakaman itu masih disimpan di Internet. Ia adalah seekor gajah dengan nama Topsy dan Thomas Edison telah memberikan renjatan elektrik kepada haiwan itu untuk meyakinkan orang bahawa AC voltan tinggi sangat merbahaya. Rakaman video kejadian tersebut boleh ditonton di bawah ini:

Walaupun Thomas Edison tidak dapat menjadikan DC sebagai bekalan elektrik bagi isi rumah, beliau berjaya meyakinkan pemimpin pada masa itu bahawa arus AC 240 volt terlalu berbahaya. New York ketika itu menggunakan 110 volt AC, julat voltan di mana sistem Thomas Edison biasanya berfungsi untuk mengurangkan bahaya elektrik voltan tinggi yang mampu membunuh manusia.

Walaupun lebih selamat menggunakan AC voltan rendah, ia menyebabkan kehilangan kuasa lebih banyak daripada sistem yang menggunakan AC 240 volt. Reka bentuk sistem Nikola Tesla untuk penghantaran kuasa AC pertama kali dilaksanakan untuk penggunaan komersial oleh Westinghouse Electric di AS. Mereka menggunakan frekuensi 60 Hz dengan 110 volt untuk penghantaran arus AC.

Di Eropah pula sebaliknya kerana orang ramai kurang mengambil tahu mengenai bahaya AC dengan voltan tinggi. Mereka kebanyakannya memilih antara 220-240 volt AC untuk penghantaran ke rumah. BEW adalah salah satu syarikat awal di Eropah yang masuk ke dalam perniagaan transmisi AC dan membekalkan 240 volt.

Anehnya, mereka memilih 50 hertz dan bukannya 60 hertz. Lama-kelamaan AC 50 hertz ini dan voltan antara 220-240 volt segera mula diterima secara perlahan di seluruh benua. Kemudian, kuasa kolonial seperti Britain, Perancis, Sepanyol, Portugal dan lain-lain mula memeperkenalkan sistem elektrik di jajahan mereka di Asia dan Afrika berdasarkan voltan dan frekuensi yang mereka gunakan di negara mereka sendiri.

Adakah terdapat usaha untuk menyeragamkan voltan ini di seluruh dunia? Jawapan ringkasnya, ada tapi tidak berhasil.

Suruhanjaya Elektroteknikal Antarabangsa (IEC) adalah salah satu organisasi pertama yang berusaha menyeragamkan voltan dan saluran elektrik diperingkat global. Mereka bekerjasama dengan International Questions Commission dari Belanda pada tahun 1934 dan membentuk sebuah jawatankuasa untuk mencari jalan keluar untuk masalah reka bentuk soket yang berbeza dan parameter elektrik yang berbeza seperti voltan dan frekuensi.

Banyak negara yang dikuasai fasis muncul selepas Perang Dunia 1 di Eropah. Adalah tugas berat untuk meyakinkan para diktator dari negara-negara tersebut untuk menerapkan piawaian tenaga elektrik yang sama. Malangnya, ketika jawatankuasa ini mulai membuat usaha ke arah ini, Perang Dunia 2 meletus dan telah menghentikan semua usaha mereka untuk melakukan proses penyeragaman ini.

Selain itu, IEC tidak benar-benar mempunyai mandat untuk meyakinkan negara-negara untuk mengikuti standard yang sama. Mereka hanya boleh mengemukakan cadangan piawaian, tetapi tidak mempunyai kekuatan untuk mengarahkan setiap negara-negara untuk mengikutinya.

Lama-kelamaan, apabila setiap negara sudah menggunakan sistem elektrik mereka secara berdekad-dekat, ianya dianggap sudah terlalu lambat untuk melakukan penyeragaman ini memandangkan ia akan melibatkan banyak wang.


Sejarah Hitam "Ternak Bayi" di Negara Barat Kurun ke-19

Era Victoria terkenal dengan amalan sosialnya yang pelik. Namun, salah satu sejarah gelap abad ke-19 adalah amalan "Penternakan Bayi" yang berlaku di England dan Amerika Utara

Baby Farming adalah istilah yang digunakan pada Era Victoria untuk menggambarkan amalan menjaga kanak-kanak yang tidak diingini oleh ibu bapa mereka.

Sebelum adanya teknologi alat kawalan kelahiran, ramai wanita terutamanya dari golongan bawahan yang hamil menghadapi masalah untuk membesarkan anak-anak mereka.

Bagi golongan yang mampu, mereka akan menempatkan anak-anak mereka di rumah pengasuh berbayar. Bagi mereka yang tidak mampu atau mendapat anak tidak sah taraf pula, mereka terpaksa mencari jalan yang lebih murah dan berbeza.

Pilihan yang lebih murah adalah menghantar anak-anak mereka membesar di luar bandar. Pada abad ke-19, kawasan desa dilihat sebagai tempat yang sesuai membesarkan anak-anak berbanding kota yang penuh dengan penyakit, pelacuran dan masalah lain.

Namun, golongan ibu bapa lebih mementingkan pekerjaan di bandar di mana mereka dibayar lebih tinggi. Ini menyebabkan sejenis rumah jagaan baru yang digelar Baby Farming berkembang pesat di kawasan desa England dan Amerika.

Ramai golongan wanita di desa yang menawarkan perkhidmatan Baby Farming ini. Sebilangan penjaga mempunyai niat yang baik dan berusaha sedaya upaya untuk menguruskan kanak-kanak di bawah jagaannya. Namun, sebilangan lagi melakukannya demi memperolehi keuntungan dalam sistem perniagaan ini.

Ada yang meminta bayaran mingguan untuk makanan dan pakaian kanak-kanak jagaan mereka dan ada pula meminta bayaran penuh sekaligus.

Biasanya, penjaga yang meminta bayaran penuh sekaligus sering menggunakan istilah "adopsi" atau anak angkat. Ibu bapa yang memilih jenis perkhidmatan ini seolah-oleh memberikan terus anak-anak mereka untuk diuruskan oleh penjaga.

Perniagaan ini mungkin menyalahi undang-undang pada hari ini tetapi pada abad ke-19, ia adalah perkara biasa kerana belum ada sebarang peraturan mengenainya.

Pada zaman di mana wanita sukar untuk memperolehi wang sendiri, peluang ini dilihat sangat menarik. Penjaga boleh memaksimumkan keuntungan dengan mengambil lebih banyak anak dan mengurangkan kos jagaan.

Lebih menyedihkan lagi, ada pengusaha "Ladang Bayi" ini yang memanipulasikan keadaan demi keuntungan. Anak angkat yang diserahkan meninggal dunia awal dan ini memberi ruang untuk mengambil lebih banyak kanak-kanak. Ia merupakan satu kitaran yang membawa keuntungan berterusan.

Akhirnya, Baby Farming telah menyebabkan kematian ribuan kanak-kanak dan merupakan satu kisah hitam dalam sejarah moden. Berikut adalah beberapa "Penternak Bayi" kejam yang terkenal dalam sejarah.

Amelia Dyer adalah salah seorang pembunuh bersiri paling kejam abad ke-19. Dia merupakan seorang janda yang pernah dilatih sebagai jururawat. Pada akhir 1860-an, dia mula mengiklankan perkhidmatannya di akhbar tempatan.

Dalam iklannya, dia menyatakan bahawa dia sudah berkahwin tetapi tidak mempunyai anak sedia mengambil anak angkat yang sihat dengan harga serendah £ 10. Dia juga memberi jaminan bahawa akan menyediakan tempat tinggal yang selesa dan memberi layanan yang penuh kasih sayang.

Malangnya, ramai kanak-kanak yang meninggal dunia tidak lama selepas diserahkan kepadanya. Mereka dipercayai mati kelaparan atau diberikan air bercampur dadah yang digelarnya sebagai "Rakan Ibu" untuk membuatkan kanak-kanak diam.

Dyer juga dipercayai mencekik ramai kanak-kanak sehingga mati untuk mendapat lebih banyak anak angkat dalam masa yang cepat.

Dia akhirnya ditangkap pada 1879 apabila seorang doktor curiga mengenai jumlah kematian bayi dalam jagaannya. Dyer dijatuhkan hukuman penjara dan dikerah melakukan kerja buruh selama enam bulan kerana cuai sehingga menyebabkan kematian.

Apabila dibebaskan, Dyer membuat beberapa perubahan. Dia sering berpindah bagi mengelak dicurigai dan mula membuang mayat kanak-kanak supaya tidak dikesan. Dia akhirnya ditangkap setelah seorang mayat kanak-kanak ditemui di dalam Sungai Thames.

Mayat kanak-kanak malang itu ditemui dalam sebuah bungkusan yang mempunyai tulisan "Mrs. Thomas", iaitu nama samaran yang digunakan Dyer. Amelia Dyer akhirnya dijatuhi hukuman gantung pada 10 Jun 1896.

Walaupun dihukum mati atas satu pembunuhan yang dibuktikan, Dyer dipercayai bertanggungjawab atas sekurang-kurangnya 400 kematian kanak-kanak lain.

Wanita yang dikenali sebagai Brixton Baby Farmer ini adalah wanita pertama di England yang dijatuhkan hukuman gantung berkaitan industri Baby Farming. Sama seperti Amelia Dyer, dia dibuktikan melakukan satu pembunuhan tetapi dianggarkan telah menyebabkan sehingga 19 kematian.

Setelah kematian suami pada 1864, Margaret memilih Baby Farming sebagai punca pencarian. Dia mengiklankan perkhidmatannya sebagai "orang tengah" walaupun pada hakikatnya dia sendiri yang akan "menguruskan" bayi-bayi yang diserahkan dengan harga £ 10.

Margaret akan memberikan candu bagi menyekat selera makan kanak-kanak jagaannya dan akhirnya mereka akan mati kelaparan. Dia akan memasukkan mayat mereka ke dalam beg kertas coklat dan membuangnya di jalanan.

Walaupun kejam, amalan membuang mayat di jalanan adalah perkara biasa pada abad ke-19 kerana kos pengebumian yang tinggi.

Pada 1870, Margaret ditangkap dan dijatuhkan hukuman gantung kerana membunuh seorang anak luar nikah kepada gadis berusia 17 tahun.

Kes Margaret membawa kepada kejuwudan Akta Perlindungan Bayi 1872, yang mewajibkan rumah jagaan dengan dua orang bayi di bawah usia setahun perlu didaftarkan dan diperiksa pihak berkuasa.

Amelia Sach dan Annie Walters dikenali sebagai Finchley Baby Farmer pada permulaan kurun ke-20. Mereka bekerjasama membangunkan rumah jagaan di East Finchley demi mengaut keuntungan.

Kebanyakan pelanggan yang menghantar bayi mereka di "ladang bayi" Amelia dan Annie merupakan wanita kelas bawahan yang mahu anak mereka dijaga secara rahsia. Ini memudahkan Amelia dan Annie melakukan kerja terkutuk mereka.

Mereka akan membunuh bayi-bayi yang diserahkan menggunakan klorodin iaitu sejenis ubat yang mengandungi morfin. Mayat kanak-kanak malang itu kemudian dibuang ke dalam Sungai Thames.

Mereka akhirnya ditangkap setelah tuan rumah mereka curiga dengan aktiviti yang dilakukan. Amelia dan Annie akhirnya dihukum gantung pada 1903 dan dipercayai telah membunuh lebih daripada 12 orang kanak-kanak.

Kes pasangan Young ini adalah yang paling terkini berbanding individu lain dalam senarai ini. Mereka membuka Ideal Maternity Home yang beroperasi sejak 1928 hingga 1947.

Mereka akan memperdagangkan bayi yang baru lahir dan menjualnya kepada keluarga angkat. Namun, bayi yang tidak memenuhi standard tertentu sering mati dalam keadaan misteri.

Ideal Maternity Home adalah pusat jagaan bayi yang khusus dalam perkhidmatan bersalin untuk ibu yang belum bernikah di Nova Scotia, Kanada. Menerusi iklan, mereka menggambarkan Ideal Maternity Home sebagai tempat perlindungan yang penuh kasih sayang.

Bayi-bayi diletakkan di tempat tidur bayi dan dipamerkan untuk ibu bapa yang ingin mengambil anak angkat. Namun, hanya bayi berkulit putih, cantik dan sihat sahaja yang dipamerkan.

Bayi-bayi malang lain dibiarkan mati dan ditanam di dalam hutan di belakang Ideal Maternity Home atau dibuang di Lautan Atlantik.


Ini Sebab Mengapa Jepun Habiskan RM2.4 Bilion Untuk Dua Ketul Batu Ini - Okinotorishima

Okinotorishima adalah terumbu karang dengan "dua ketul batu" yang diperbesar dengan struktur tetrapod-simen.

Ia ditadbir oleh Jepun dengan luas kawasan seluas 8,482 meter persegi dan luas tanah 9.44 meter persegi.

Terletak di Laut Filipina, Okinotorishima pertama kali ditemukan pada abad ke-16 oleh Bernardo de la Torre.

Ia kemudiannya ditemukan oleh Miguel Lopez de Legazpi pada tahun 1565, yang menamakan 5 buah batu serta terumbu karang di situ dengan nama "Parece Vela".

Pada tahun 1789, ia sekali lagi ditemukan orang Inggeris yang kemudiannya beranggapan bahawa mereka adalah yang pertama berbuat demikian lantas menamakannya sebagai Dougless Reef bersempena nama Kapten William Douglass.

Orang Jepun pertama kali melawat kawasan ini pada tahun 1922 dan 1925, yang kemudiannya menuntut "pulau" ini pada tahun 1931 dan menamakannya sebagai Okinotorishma yang bermaksud "pulau-pulau burung terpencil".

Dan disebabkan oleh lokasi Okinotorishma yang sangat strategik di antara Taiwan dan Guam, Jepun ingin membina pangkalan tentera di situ.

Namun untuk mengelakkan kontroversi, mereka menggunakan alasan bijak dan mengatakan bahawa mereka mahu membina rumah api serta tempat pemerhatian meteorologi.

Projek pembinaan Jepun ini bermula pada tahun 1939 namun terpaksa dihentikan beberapa tahun kemudian disebabkan oleh Perang Dunia Kedua yang meletus.

Selepas perang, batu-batu ini diberikan kepada Amerika Syarikat namun pada tahun 1968, AS memutuskan untuk memberikannya semula kepada Jepun.

Pastinya anda tertanya-tanya mengapa AS memberikan batu-batu berharga ini kepada Jepun, kan?

Ini kerana Okinotorishma tidak dianggap sebagai sesuatu yang berharga, sehinggalah pada tahun 1982 apabila Pertubuhan Bangsa-Bangsa Bersatu merangka konvensyen berkenaan undang-undang laut iaitu Konvensyen Undang-undang Laut 1982.

Antara perkara yang terdapat dalam undang-undang ini adalah konvensyen itu menetapkan peraturan Zon Ekonomi Eksklusif, atau ZEE, yang membolehkan sebuah negara menuntut semua perairan dalam radius 200 batu nautika, atau 370.4 kilometer di pesisirnya sebagai ZEE mereka.

Dalam kata mudah, mereka tidak memiliki kedaulatan terhadap perairan itu dan ia bukan sebahagian dari negara mereka, tetapi mereka memiliki beberapa hak ke atasnya termasuklah hak untuk penerokaan dan hak ke atas sumber semula jadi yang berharga.

Inilah sebab mengapa Jepun sangat mahukan dua ketul batu ini menjadi sebuah pulau, yang bermaksud mereka dapat menuntut seluruh kawasan seluas 154.500 batu persegi ini sebagai Zon Ekonomi Eksklusif mereka yang kaya dengan perikanan, logam langka dan memiliki rizab minyak.

Namun tuntutan itu dipertikaikan, bukannya disebabkan oleh orang mengganggap bahawa Jepun tidak memiliki Okinotorishma, tetapi mereka mengatakan bahawa 2 ketul batu tersebut bukanlah sebuah pulau.

Dan "mereka" ini tidak lain dan tidak bukan adalah China. Mengapa China ambil peduli tentang dua ketul batu ini?

Selain daripada ingin memonopoli dua ketul batu ini, China mempunya rancangan bijak di mana jika satu hari jika AS mahu menghantar tentera dari Guam ke Taiwan melibatkan hal ketenteraan, China boleh menghalangnya dengan bersiap sedia di perairan ini.

Dan untuk melakukan ini, mereka perlu membuat peta dasar laut yang mana memerlukan tinjauan dilakukan, dan ini tidak dapat dilakukan jika berada di kawasan ZEE milik Jepun.

Malah, terdapat minyak di kawasan ini yang mana menjadi sesuatu yang sangat didambakan oleh mana-mana negara.

Konvensyen PBB mengenai Undang-Undang Laut secara khusus membezakan pulau-pulau (kawasan daratan yang terbentuk secara semula jadi, dikelilingi oleh air, yang berada di atas air ketika air pasang) dengan batu-batu (yang tidak dapat menampung tempat tinggal manusia atau kehidupan ekonomi mereka dan tidak mempunyai zon ekonomi eksklusif)

Batu-batu ini sememangnya "tidak dapat menampung tempat tinggal manusia atau kehidupan ekonomi mereka", dengan jelas sekali disebabkan oleh ia hanyalah 2 ketul batu, membuatkan Jepun menghabiskan wang yang sangat banyak untuk membuktikan sebaliknya.

Pada tahun 1987, Jepun mula membina pemecah ombak keluli dan dinding konkrit di sekitar batu-batu tersebut untuk melindunginya daripada hakisan.

Pada tahun 1988 pula, mereka membina Pusat Sains dan Teknologi Marin Jepun, yang mana bukan di atas batu-batu tersebut tetapi berhampiran dengannya.

Dan akhirnya, walaupun konvensyen PBB dengan jelas menyatakan bahawa pulau buatan manusia tidak diambil kira, Jepun membina sebuah "pulau" batu buatan di antara dua batu tersebut menjadikannya 3 "pulau".

Secara keseluruhan, Jepun telah menghabiskan sekitar RM2.4 bilion dalam projek melibatkan Okinotorishma.


Kisah Askar Jepun Terakhir Serah Diri 30 Tahun Selepas Tamat Perang Dunia Kedua

Pada tahun 1943 Attun Palalin salah seorang penduduk peribumi Pulau Taiwan dari suku Amis berusia 25 tahun, dikerah untuk menyertai Pasukan Sukarelawan Takasago tentera Jepun.

Ketika era tersebut, Taiwan telah dikuasai oleh kerajaan Jepun mengakibatkan Jepun mampu bertindak sewenang-wenangnya mengerah tenaga rakyat Taiwan, bagi tujuan perkembangan kuasa mereka di Asia Tenggara.

Disebabkan kesukaran untuk berkomunikasi, ketua Attun dalam tentera Jepun mendaftarkan dirinya dibawah nama panggilan 'Teruo Nakamura', serta memanggilnya dengan gelaran 'Suunio.'

'Suunio' diterbangkan bersama angkatan perang Jepun dari Taiwan ke Pulau Morotai, salah sebuah pulau dalam Kepulauan Maluku di India Timur Belanda (kini Indonesia) pada tahun 1944 - bagi mempertahankan kedudukan Jepun di pulau tersebut.

Hanya menguasai dan memahami asas bahasa Cina dan Jepun sebagai perantaraan komunikasi, Suunio dibawa merantau jauh tanpa mampu benar-benar mempersiapkan dirinya.

Pada bulan Ogos tahun 1944 hampir dua bulan selepas Suunio mendarat ke Morotai - pasukan angkatan tentera Bersekutu disertai askar Amerika Syarikat dan Australia tiba di pulau tersebut bagi memulakan pertempuran.

Bilangan mereka yang besar seramai lebih 50,000 orang dibantu kelengkapan lebih baik memudahkan pasukan tentera Bersekutu merampas kedudukan Jepun di Morotai, yang hanya dipertahankan 500 orang tentera termasuklah Suunio.

Suunio dan skuadnya melarikan diri selepas pertempuran selama lebih 2 minggu, berselindung di kawasan-kawasan hutan terpecah antara satu sama lain dalam kumpulan-kumpulan kecil.

Suunio yang kelam-kabut menyelamatkan diri hanya sempat membawa bekalan asas disediakan tentera Jepun; sepucuk senapang dengan 20 peluru, topi keledar, pisau, sebuah periuk kecil dan cermin.

Setelah beberapa hari menyembunyikan diri, Suunio serta beberapa orang lagi ahli skuadnya menemui satu lokasi yang dirasakan sesuai untuk berlindung.

Mereka membina sebuah pondok kecil, mula memburu serta bercucuk tanam bagi mendapatkan makanan dengan harapan situasi akan reda dan mereka tidak ditemui pihak musuh.

Pada 2 September tahun 1944, tentera Jepun menyerah kalah menamatkan perang dunia kedua.

Rekod-rekod petugas yang terlibat dalam peperangan disemak semula. Suunio serta skuadnya yang gagal dikesan diisytiharkan telah terbunuh dalam pertempuran di Morotai, direkodkan secara rasmi pada 13 November 1944.

Berita sedih itu disampaikan kepada isteri dan ahli keluarganya di Taiwan, diterima dengan sebak tanpa mereka tahu suami dan ayah mereka masih hidup dalam hutan cuba bertahan.

Suunio serta beberapa orang ahli skuadnya selamatk meneruskan hidup sehinggalah dekad 1950-an, sebelum ada yang cuba membawa diri keluar dari hutan. Mereka yang memilih untuk kekal, mula meninggal dunia seorang demi seorang.

Sehinggalah tinggal Suunio berseorangan di pondok kecil yang telah mereka dirikan, terus menantikan petunjuk atau khabar berita tentang apa yang telah berlaku agar dia boleh kembali ke Taiwan.

Republik Indonesia selamat ditubuhkan pada bulan Ogos 1945, membolehkan Indonesia membentuk kerajaan sendiri.

Negara itu melalui perubahan besar dari era pemerintahan Presiden Sukarno sehinggalah kejatuhannya lalu digantikan dengan kebangkitan Orde Baru Indonesia di bawah pemerintahan Presiden Suharto.

Dia meneruskan hidup di lokasi yang sama, kekal dengan corak hidup berburu serta bertani sambil sekali-sekala mencuri barangan milik penduduk kampung terdekat demi kelangsungan hidup.

Tindakan nekad itu akhirnya berjaya dikesan sekitar bulan November 1974, apabila ada penduduk kampung nampak kelibat seorang lelaki separa bogel berkeliaran berdekatan kampung.

Laporan terus dibuat kepada badan kerajaan yang memulakan misi pencarian besar-besaran kerajaan Indonesia terhadap 'lelaki aneh' tersebut.

Misi pencarian 30 jam berakhir selepas petugas Indonesia yang terbang di udara, menemui lokasi Suunio.

Semasa pasukan pencari hadir ke pondoknya, Suunio sedang memotong kayu di luar pondoknya. Terkejut besar mereka menemui seorang tentera Jepun yang masih lagi beranggapan perang belum berakhir, hidup sekian lama bersendirian lebih 30 tahun.

Semua itu berlaku hanya kerana satu kebetulan. Lokasi pondok Suunio terletak tidak jauh dari radius sebuah pengkalan udara yang dibina selepas itu, membuatkan Suunio tersalah anggap perang Jepun dengan tentera bersekutu masih berlanjutan.

Kapal terbang yang melintas di atas kepalanya hari demi hari membuatkan dirinya yakin perang sedang mencapai kemuncak, serta dibebani rasa takut bakal menjadi mangsa serangan ekoran statusnya sebagai tentera Jepun.

Wakil kedutaan Jepun terus hadir ke lokasi secepat mungkin bagi menyelamatkan beliau, lalu dia dibawa ke Jakarta untuk diperiksa tahap kesihatannya.

Melalui perbincangan di antara wakil kerajaan Indonesia, Jepun dan Taiwan, Suunio ditawarkan pampasan yang akan dibayar Jepun serta bakal diterbangkan pulang di bawah perlindungan suaka ke Jepun.

Namun Suunio menolak permintaan tersebut. Dia memohon agar dia dibenarkan pulang ke tanah asalnya Taiwan; yang pada ketika itu juga telah melalui perubahan pesat apatah lagi apabila melibatkan keluarganya yang telah lama ditinggalkan.

Pada bulan Januari tahun 1975 Suunio atau Attun Palalin selamat mendarat di Taiwan, disambut bekas isterinya yang telahpun bernikah dengan lelaki lain serta anak sulungnya (gambar atas).

Kedua ibu bapanya telah meninggal dunia. anak-anak Suunio pula hanya tinggal dua orang masih hidup.

Pada zaman tersebut, kesemua ahli keluarganya sudah mula mengadaptasi nama mereka kepada nama Cina ekoran perubahan sistem pemerintahan yang berlaku, jadi media Taiwan mula merujuk Suunio sebagai Lee Guang-Hui.

Bekas isteri serta suami barunya bersetuju untuk berpisah bagi membolehkan Suunio kembali menyambung rumahtangga mereka yang terputus, namun Suunio enggan mengganggu gugat kebahagiaan yang telah dikecapi mereka berdua.

Jadi dia memilih untuk meneruskan hidup bersendirian dibantu wang pampasan yang diterima, membeli sebuah pangsapuri kecil agar boleh menetap berdekatan ahli keluarga yang telah lama terputus hubungan.

Perubahan yang berlaku pada hidupnya selepas lebih 30 tahun hidup keseorangan, memang cukup sukar untuk diterima Suunio/Attun.

Attun Palalin/Lee Guang-hui/Teruo Nakamura atau Suunio meninggal dunia 4 tahun kemudian pada 15 Jun 1979 akibat penyakit kanser paru-paru, terus dikenanga dalam lipatan sejarah menjadi askar Jepun terakhir menyerah diri selepas 30 tahun tamatnya perang yang disertai tanpa kerelaannya.


"Massospora cicadina" : Kulat Yang Membuatkan Riang-Riang Menjadi Hyperseksual

Baru-baru ini, para saintis di Amerika Syarikat membuat satu penemuan yang mengejutkan. Cicadas atau dalam bahasa Melayu juga dikenali sebagai riang-riang yang hidup dan membiak selama 17 tahun dalam tanah kembali perlahan-lahan muncul di 15 negeri di seberang Pantai Timur dan Midwest Amerika Syarikat.

Spesis riang-riang "Brood X" ini adalah salah satu daripada 15 spesis riang-riang yang selalu muncul di seluruh timur Amerika Syarikat. Haiwan ini mempunyai kitaran hidup yang agak unik dimana mereka akan hidup dan membiak dalam tanah dan hanya keluar dari tanah setiap 17 tahun!

Selepas kemunculan dan penemuan Brood X pada tahun 2021, spesis serangga ini diramalkan hanya akan keluar dari tanah secara besar-besaran dan muncul pada tahun 2038 iaitu kira-kira 17 tahun kemudian. Serangga ini kemudian akan menyahkan exoskelton mereka di pokok dan permukaan lain, seterusnya menjadi serangga dewasa.

Riang-riang yang matang ini akan terbang, mengawan, bertelur di ranting dan kemudian mati dalam beberapa minggu. Kombinasi jangka hayat serangga yang panjang di bawah tanah, kemunculannya serentak dari tanah dalam jumlah yang banyak dan tempoh masa dewasa mereka yang pendek membolehkan spesis Brood X terhindar daripada risiko kepupusan.

Brood X adalah endemik di Indiana, tenggara Pennsylvania, Maryland, New Jersey, Delaware, East Tennessee, Virginia, Washington, DC, dan kawasan lain di seluruh timur Amerika Syarikat.

Namun, apa yang lebih memeranjatkan adalah penemuan pakar serangga baru-baru ini yang akhirnya merungkai kesan sejenis kulat terhadap hidupan seksual Brood X. Kulat yang disebut "Massospora cicadina" ini telah menjangkiti beberapa Brood X yang telah berhibernasi di bawah tanah selama hampir 17 tahun.

Walauupun kulat ini pertama kali ditemui pada tahun 1800-an, para penyelidik baru-baru ini mengetahui lebih banyak mengenai bagaimana kulat ini mempengaruhi tingkah laku kawanan riang-riang ini yang muncul hanya sekali setiap 1 atau 2 dekad.

Para penyelidik mendapati kulat ini mempunyai bahan kimia yang menghasilkan kesan halusinogen seperti yang dihasilkan "cendawan magik" atau nama sainfitiknya psychedelic mushrooms. Penemuan mengejutkan ini diumumkan Gene Kritsky, pakar serangga dari Mount St. Joseph University di Ohio yang turut menyumbang dalam kajian ini.

Kulat ini menyebabkan punggung serangga ini terjatuh atau tercabut daripada anggota badan mereka. Kulat yang menyerang riang-riang jantan ini menyebabkan serangga ini kehilangan alat kelamin mereka, seterusnya tidak membolehkan serangga ini membiak.

Namun, ia tidak akan menghalang riang-riang jantan untuk cuba mengawan. Riang-riang jantan yang dijangkiti kulat ini akan terus berkelakuan agresif untuk mengawan dan seolah-olah berada dalam halusinasi akibat dadah dan menganggap mereka masih mempunyai alat kelamin untuk mengawan dengan riang-riang betina.

Riang-riang jantan ini juga akan terus menyanyi dengan kuat untuk menarik perhatian riang-riang betina untuk tujuan mengawan dan kadang-kadang mereka akan meniru tingkah laku riang-riang betina dengan menggerak-gerakkan sayap mereka untuk menarik perhatian riang-riang jantan lain.

Apabila riang-riang jantan yang dijangkiti menggerak-gerakkan sayapnya itu, kadang-kadang ia menyebabkan riang-riang jantan yang sihat tertipu kerana menyangka riang-riang yang sudah dijangkiti kulat ini sebagai riang-riang betina.

Apabila riang-riang jantan yang sihat ini bersentuhan dengan spesis jantan yang dijangkiti, riang-riang jantan yang sihat ini juga boleh dijangkiti kulat ini dan menyebarkannya pula ke riang-riang yang lain.

Kulat ini mulanya akan menyebabkan hujung belakang riang-riang tercabut atau jatuh, termasuk alat kelaminnya dan diganti kulat berwarna putih. Kulat itu kemudian mengganggu sistem dalaman riang-riang dengan cecair cathinone, sejenis amfetamin iaitu perangsang sistem saraf pusat.

Cathinone ini kemudian akan membuat riang-riang menjadi liar, meningkatkan keinginan seks mereka sehingga menjadikan riang-riang jantan ini terlalu gersang dan dan berusaha keras untuk mengawan walaupun tidak lagi memiliki alat kelamin yang diperlukan untuk mengawan dengan spesis betina.

Kulat ini menjangkiti riang-riang tepat sebelum mereka keluar dari tanah dan menyebabkan bahagian punggung serangga ini jatuh ketika mereka mulai keluar daripada kepompong mereka sebelum berkembang ke fasa berikutnya menjadi riang-riang dewasa. Adakah kulat ini mempunyai risiko untuk menyebabkan kepupusan riang-rian Brood X ini?

Secara keseluruhan, kulat ini dipercayai hanya menjangkiti sekitar 5% hingga 10% daripada riang-riang ini. Dengan berbilion dan mungkin juga trilion riang-riang ini menyerang tanah di Amerika Syarikat timur selama beberapa minggu, masih banyak persenyawaan yang berlaku dan kemungkinan besar kulat ini tidak akan memberi ancaman terhadap kelangsungan hidup spesies Brood X.


Kenali Raja Gurun Arab Yang Sukar Ditemui - Kucing Pasir

Gurun Arab merupakan antara salah satu lokasi yang mempunyai ekosistem paling dahsyat dan ekstrem di atas muka Bumi.

Hari-hari pada musim panas di kawasan ini mampu mencapai suhu 40 darjah Celcius manakala pada malam musim sejuk, suhu akan menjunam serendah -25 darjah Celcius.

Ini membuatkan haiwan-haiwan yang tinggal di kawasan bukit pasir ini mempunyai kepakaran dalam situasi ekstrem.

Slah satu daripada penghuni gurun pasir ini adalah makhluk bertubuh kecil yang mana anda mungkin tidak pernah mendengar namanya, iaitu kucing pasir.

Kucing ini mungkin kelihatan seperti kucing-kucing biasa di rumah anda atau di jalanan, namun ia merupakan satu-satunya kucing yang tinggal di padang pasir ini.

Malah, ia boleh sangat hebat dalam menyesuaikan diri dengan suhu ekstrem di Gurun Arab.

Pada hari-hari yang tersangat panas, pasir di gurun ini mampu mencapai suhu 80 darjah Celcius dan ini adalah cukup panas untuk membuatkan kaki kucing terbakar.

Walau bagaimanapun, kucing pasir mempunyai bulu yang panjang menutupi tapak kakinya sekaligus melindungi haiwan ini daripada pasir Arab yang panas.

Dan bulu-bulu ini bukan sahaja melindungi kaki kucing pasir, tetapi juga tidak menghasilkan tapak kaki pada pasir yang mana membuatkan hampir mustahil untuk pemangsa memburu haiwan ini.

Namun di kawasan padang pasir, suhu panas dan haba hanyalah salah satu daripada masalah bagi ekosistem.

Oleh kerana terdapat hanya sedikit wap air di udara untuk memerangkap kehangatan, suhu pada waktu malam menjunam ke paras beku.

Nasib baik kucing pasir ini memiliki bulu tebal yang melindungi badan dari suhu sejuk eksterm dan menjadikannya panas pada waktu malam serta pada hari siang.

Kucing pasir ini agak sukar untuk dilihat kerana ia hidup dalam kepadatan yang rendah, sangat hebat dalam menyamar dan ketika bergerak, kucing ini akan merapatkan badannya ke tanah.

Malah ketika berlari, kucing pasir akan merapatkan perutnya ke atas tanah serendah yang boleh.

Walaupun kelihatan kelakar dan comel, kucing ini mampu mencapai kelajuan 40 kilometer sejam, hampir menyamai kelajuan Usain Bolt iaitu 44.72 kilometer sejam.

Kucing yang sangat sukar ditemui ini biasanya ditemui di Gurun Sahara Barat, Semenanjung Arab dan Asia Tengah.

Pada siang hari, ia akan berusaha mengelakkan diri daripada cahaya matahari yang terik dengan tidur di tempat teduh atau dalam lubang-lubang pasir.

Habitat haiwan ini sangat gersang di mana sangat sukar untuk kita melihat tumbuh-tumbuhan dan juga air. Untuk mencari makanan, kucing pasir akan mengembara pada jarak yang jauh sehingga 8 kilometer pada satu malam.

Habitat di sini mempunyai penghuni yang sangat jarang oleh kerana para penghuni di sini mencuba sehabis baik untuk terus bersembunyi.

Dan untuk mencari makanan di kawasan yang ekstrem ini, kucing pasir mempunyai dua kelebihan besar, iaitu sepasang telinga yang hebat.

Telinga kucing pasir adalah sangat besar dan mempunyai saluran telinga kira-kira 2 kali lebih lebar daripada kucing domestik.

Ini membuatkan kucing pasir dapat mengesan bunyi dengan frekuensi yang sangat rendah, satu kemahiran yang sangat berguna di padang pasir terbuka di mana bunyi perlahan bergerak paling jauh.

Telinga gergasi ini memungkinkan makhluk ini untuk mendengar pergerakan mangsa di padang pasir sejauh setengah kilometer.

Dengan makanan yang agak sukar untuk didapati, kucing pasir tidak memilih makanan dan makan apa sahaja yang mampu didapati, termasuklah cengkerik.

Satu lagi cabaran hidup di padang pasir ini sudah tentunya air dan ia sangat sukar ditemui di padang pasir.

Namun begitu, kucing pasir tidak perlukan air untuk hidup kerana ia telah menyesuaikan diri untuk bertahan hidup tanpa perlu meminum air.

Sebaliknya, kucing ini mendapatkan lembapan yang diperlukan oleh badan untuk terus hidup, daripada mangsanya.

Selain daripada menjadikan kucing ini pemburu yang hebat, telinga besar yang dimiliki mempunyai kegunaan lain iaitu mendengar kucing pasir yang lain.

Kucing ini hidup dengan kepadatan yang sangat rendah dan mungkin terpisah di antara satu sama lain dalam jarak berpuluh-puluh kilometer, menjadikan pengawanan agak sukar berlaku.

Namun, telinga sensitif kucing pasir membuatkan ia mampu mengesan kucing pasir lain dan mengeluarkan bunyi yang kedengaran seperti salakan.

Jika ia bernasib baik menemui pasangan dan berhasil dalam mengawan, kucing betina biasanya akan mendapat 3 ekor anak.

Anak kucing pasir membesar dengan sangat cepat dan mencapai tiga perempat daripada saiz dewasa hanya dalam tempoh 6 bulan. Dalam tempoh setahun, ia akan mampu berdikari.

Seperti kucing kecil yang lain, kucing pasir sangat sukar ditemui dan tidak banyak yang kita tahu tentang haiwan ini.

Populasinya terpisah jauh di kawasan pedalaman dengan persekitaran yang ekstrem, membuatkan kajian tentang haiwan ini hampir mustahil.

Walaupun sukar untuk dikaji, ini juga memberikan kelebihan kepada kucing pasir di mana ia terpelihara daripada perburuan haram dan pencerobohan manusia.

Malah sehingga tahun 2015, kita hampir tidak tahu apa-apa mengenai kucing ini dan masih banyak yang perlu dipelajari tentangnya.


7 Pencapaian Dan Kemajuan Penting Perubatan Abad ke 21

Kemajuan dalam bidang perubatan banyak dipengaruhi oleh penemuan-penemuan baru dan kemajuan dalam bidang teknologi. Secara tidak langsung, kemajuan dalam bidang perubatan ini banyak memberikan manfaat kepada manusia secara global antaranya mengurangkan risiko dan mempercepatkan proses rawatan.

Kali ini, pihak Iluminasi ingin berkongsi 7 penemuan atau ciptaan penting dalam bidang perubatan dalam abad ke 21. Kami percaya, pada masa hadapan kita akan dapat melihat banyak penemuan dan ciptaan menarik yang langsung tidak masuk akal.

Seseorang individu yang kehilangan anggota badan seperti tangan dan kaki boleh mendapat "peluang kedua" untuk hidup hampir seperti manusia lain dengan penggunaan anggota badan palsu atau dalam terma perubatan disebut sebagai prostetik.

Namun dengan kemajuan teknologi, anggota badan prostetik ini boleh berfungsi dengan lebih baik, contohnya mengawal pergerakan tangan prostetik dengan menggunakan minda. Dengan meletakkan elektrod pada pelbagai bahagian tengkorak, seseorang dapat memanipulasi prostetik bioniknya dengan berfikir.

Walaupun teknologi ini masih memerlukan lebih banyak kajian mendalam, terdapat  bukti ianya berfungsi untuk membantu sebilangan pesakit membuka dan menutup tangan bionik untuk mengambil dan memanipulasi objek dengan mengawalnya melalui minda mereka.

Filem fiksyen sains sering menggambarkan bahawa kejuruteraan genetik sering disalahguna dalam menghasilkan penciptaan raksasa. Pada hakikatnya, ia menawarkan kaedah untuk memperbaiki kecacatan dan mutasi kongenital yang mengakibatkan penyakit.

Proses yang paling terkenal untuk mencapai ini adalah CRIPSPR atau "clustered regularly interspaced short palindromic repeats". Penggunaan modifikasi genom CRISPR masih kontroversial, tetapi terbukti berkesan dalam pelbagai aplikasi perubatan.

Penyelidikan bioperubatan menunjukkan bahawa CRISPR dapat merawat barah, progeria, penyakit sel sabit, hemofilia, penyakit Huntington, dan banyak lagi penyakit yang disebabkan oleh gen seseorang. Penyelidikan lebih lanjut kemungkinan akan menghasilkan banyak penemuan dalam merawat pelbagai penyakit, patogen, dan banyak lagi.

Pada tahun 1990, sebuah projek penyelidikan saintifik antarabangsa memulakan tugas sukar untuk merungkai rahsia yang terdapat pada genom manusia. Ideanya adalah untuk menentukan pasangan asas yang membentuk DNA manusia.

Penemuan ini kemudian akan dipetakan untuk lebih memahami genom manusia yang akan membantu dalam penyelidikan dan rawatan perubatan. Pada tahun 2000, kumpulan "Human Genome Project" telah mengumumkan draf kasar genom manusia. Ini adalah pertama kalinya dalam sejarah bahawa manusia dapat membaca satu set lengkap maklumat genetik manusia.

Kemajuan dalam genomik manusia telah membantu penyelidikan dan rawatan barah dengan penciptaan ubat yang disasarkan kepada sel-sel tertentu. Selain itu, kita sekarang sudah mengetahui asas genetik bagi hampir 5000 keadaan, peningkatan yang ketara berbanding hanya 60 yang kita fahami sebelum kajian mendalam terhadap genom manusia dilakukan.

Selama bertahun-tahun lamanya, HIV adalah virus yang tidak dapat dikalahkan. Apabila menjangkiti seseorang, pesakit itu kemudiannya akan menyebabkan individu tersebut menghidap penyakit AIDS yang akhirnya akan meragut nyawa pesakit.

Terdapat ubat antivirus yang dapat diambil oleh pesakit tetapi jumlahnya banyak dan masing-masing mempunyai kesan sampingan. Ini menyukarkan pesakit untuk konsisten mengambil ubat tersebut mengikut jadual dan akhirnya menyebabkan virus itu menang. Perkara ini mula berubah pada tahun 2006 dengan penghasilan ubat diberi namal Atripla.

Pada tahun 2017 dan 2019, dua ubat baru Juluce dan Dovato dikeluarkan, secara drastik meningkatkan pilihan rawatan untuk pesakit. Kedua ubat ini memungkinkan setiap pesakit dengan HIV berubat secara berkesan dengan hanya satu dos ubat, membantu mengurangkan jumlah pesakit HIV yang menghidap AIDS sambil mengurangkan kos perawatan kesihatan secara drastik.

Sebelum abad ini, bantuan rawatan yang diberikan doktor sangat sedikit sekali untuk pesakit yang mengalami serangan jantung. Rawatan biasanya terdiri daripada memberikan morfin dan lidokain, yang dipercayai dapat mencegah degupan jantung yang tidak teratur.

Sebilangan besar pesakit dahulu tidak pulih, tetapi pada hari ini, kematian akibat penyakit jantung telah menurun sebanyak 40%. Sebilangan besar kejayaan ini disebabkan oleh penciptaan ubat-ubatan baru termasuk Lipitor, Mevacor, Crestor dan Simvastatin yang semuanya berfungsi untuk melambatkan perkembangan aterosklerosis (penumpukan plak dan bahan berlemak di arteri).

Pesakit serangan jantung kini dirawat dengan sangat berbeza daripada yang sebelumnya. Hari ini, semuanya berkaitan dengan kepantasan. Sebaik sahaja pesakit tiba di hospital, darah beku dapat dibuang dengan ubat-ubatan. Pengaktif plasminogen tisu yang direkayasa secara genetik (tPA) dapat memecahkan gumpalan darah seterusnya memulihkan aliran darah.

Selama bertahun-tahun lamanya, kaedah utama untuk merawat pesakit barah adalah melalui terapi kemoterapi dan radiasi. Walaupun kaedah ini sering berfungsi, rawatan ini akan menyerang sel-sel barah dan juga sel-sel yang sihat. Selama sedekad yang lalu, teknik baru telah dikembangkan yang memungkinkan untuk merawat barah dengan lebih berkesan.

Terapi baru yang disasarkan berupaya menghilangkan banyak kesan sampingan berbahaya dari terapi kemoterapi dan radiasi dengan hanya menyerang sel barah tanpa membahayakan sel yang sihat. Terapi yang disasarkan ini berfungsi dalam beberapa cara, tetapi sebahagian besarnya mereka melakukan perkara berikut:

Penggunaan sel stem dalam penyelidikan bukanlah sesuatu yang baru kerana teknologi untuk memperolehnya dari embrio sudah dibangunkan pada awal 1980-an. Sejak itu, teknologi telah berkembang dengan pesat membolehkan lebih banyak aplikasi penyelidikan dan rawatan perubatan menggunakan sel stem dilakukan pada abad ke-21.

Rawatan menggunakan sel stem terbukti boleh merawat penyakit dan mengubat masalah yang berpunca daripada keadaan genetik. Dalam satu kajian, sel sumsum tulang yang dimanipulasi ditransplantasikan kepada 2 kanak-kanka lelaki berusia tujuh tahun.

Rawatan ini berjaya menghentikan perkembangan penyakit otak maut yang disebut "adrenoleukodystrophy" terhadap kana-kanak tersebut. Penyelidikan ke atas aplikasi lain juga menunjukkan potensi besar, menunjukkan terapi sel stem adalah mempunyai potensi besar dalam bidang perubatan pada masa depan.


Tempest Prognosticator - Alat Ramalan Cuaca Menggunakan Lintah

Teknologi pada hari ini membolehkan kita untuk meramal dan mengetahui keadaan cuaca yang bakal berlaku. Di negara kita, Jabatan Meteorologi Malaysia berperanan untuk memantau dan mengeluarkan amaran berkaitan cuaca dan bencana alam seperti hujan lebat, ribut dan taufan.

Ini memudahkan kita untuk merancang sebarang urusan dengan lebih baik seperti mengadakan kenduri, melakukan perjalanan atau sebarang aktiviti di luar.

Namun, bagaimanakah manusia terdahulu meramal cuaca yang bakal berlaku tanpa teknologi moden? Pelbagai cara telah diusahakan untuk menghasilkan alat yang boleh meramal cuaca tetapi hasilnya tidaklah begitu tepat.

Walau bagaimanapun, seorang lelaki pada Era Victoria di England mendapat idea unik bagaimana untuk menghasilkan alat yang dapat meramal cuaca.

Sebilangan haiwan mempunyai kemampuan naluri untuk meramal perubahan cuaca. Sebagai contoh, katak berbunyi dan burung terbang pulang ke sarangnya ketika hujan hampir tiba. Manakala haiwan lain seperti lembu, kambing atau semut menjadi gelisah dan tidak tentu arah.

Seorang doktor dan pencipta, George Merryweather, memerhatikan bahawa lintah menunjukkan tingkah laku yang berbeza apabila cuaca bertambah buruk.

Pada abad ke-19, penggunaan lintah begitu meluas dalam dunia perubatan barat sehingga haiwan itu mengalami risiko kepupusan. Pada awal tahun 1800-an, dianggarkan sebanyak 30 juta lintah dieksport dari Jerman ke Amerika setiap tahun.

Apabila bekalan lintah semakin berkurangan pada tahun 1835, hadiah sebanyak USD 500 ditawarkan kepada sesiapa sahaja yang dapat membiak lintah Eropah di Amerika Syarikat.

Dr. Merryweather adalah salah seorang daripada ribuan doktor yang menggunakan lintah dalam perubatannya. Apabila menyedari lintahnya berkelakuan aneh ketika cuaca buruk bakal berlaku, dia mendapat ilham.

Dr. Merryweather mula mencipta satu alat yang mampu meramal cuaca menggunakan lintah. Dia menamakan alat ramalan cuacanya itu sebagai “An Atmospheric Electromagnetic Telegraph, conducted by Animal Instinct” tetapi lebih gemar menggunakan singkatannya—Tempest Prognosticator.

Berdiri lebih dari tiga kaki tinggi, Tempest Prognosticator adalah alat yang diperbuat daripada kayu mahogani Perancis, kaca, perak dan tembaga yang digilap.

Terdapat dua belas botol kaca yang diisi dengan lintah hidup dalam satu setengah inci air hujan. Bahagian atas botol pula terdapat satu potongan kecil tulang paus yang dihubungkan ke tukul kecil.

Setiap tukul kecil pula diletakkan pada loceng besi yang besar di bahagian atas alat ini. Kesemua botol disusun seperti sebuah permainan karusel (carousel) yang terdapat di taman tema.

Ketika cuaca dalam keadaan baik, lintah itu akan berbaring santai di dasar botol. Namun, beberapa jam sebelum langit mendung dan angin bertiup kencang, haiwan penghisap darah ini akan menunjukkan tanda-tanda kegelisahan.

Jika hujan atau ribut bakal melanda, perubahan tekanan atmosfer akan mendorong lintah keluar dari air dan naik sehingga ke leher botol di mana mereka akan melanggar dan melepaskan tulang paus yang diikat longgar. Tulang paus yang dilepaskan akan membuatkan tukul kecil memukul loceng.

Apabila beberapa kali loceng dibunyikan, ini menandakan "amaran" dan ramalan itu benar. Lintah akan melengkung seperti "bola" dan kekal dalam posisi itu sehingga hujan atau ribut reda. Setelah cuaca kembali tenang, barulah lintah-lintah ini turun semula ke dasar botol.

Dalam sebuah catatannya mengenai alat itu, Dr. Merryweather menyatakan bahawa dia menempatkan lintah-lintahnya di dalam botol jernih dalam susunan berlingkar bagi mencegah mereka terasa diasingkan.

Dia menghabiskan masa selama setahun pada 1850 bagi menguji alat yang dilihatnya mampu menyelamatkan banyak nyawa dan harta benda itu.

Setiap kali lintah-lintahnya berjaya meramalkan ribut, Dr. Merryweather akan menulis dan menghantar surat ramalan cuaca kepada presiden Persatuan Falsafah Institut Whitby.

Namun, alatnya itu mempunyai batasan. Ia tidak mampu meramalkan pergerakan atau masa yang tepat bilakah ribut akan melanda. Dr. Merryweather hanya memberitahu "akan tiba" sahaja.

Walau bagaimanapun, presiden Persatuan Falsafah Institut Whitby membalas surat Dr. Merryweather yang bertulis "Ramalan anda disahkan, tetapi dengan pengecualian 12 jam". Ini bermakna setiap ramalan yang dikeluarkan Tempest Prognosticator berlaku dalam tempoh itu.

Pada Oktober 1850, Tempest Prognosticator telah berjaya meramal satu ribut besar. Dr. Merryweather menulis ramalan itu dalam satu surat kepada presiden Persatuan Falsafah Institut Whitby, 51 jam sebelum berlakunya ribut.

Dr. Merryweather mencadangkan kerajaan British untuk menilai alat ramalan cuacanya bagi digunakan di sekitar garis pantai Britain.

Dia juga mencadangkan agar Tempest Prognosticator dipasang dan dihubungkan pada Great Paul, loceng terbesar di Katedral St. Paul di London supaya 2.6 juta penduduk bandar itu tahu bilakah ribut akan melanda.

Pihak kerajaan menilai Tempest Prognosticator untuk dipasang di semua stesen amaran tetapi akhirnya menolak kerana menganggap alat itu sebagai tidak praktikal. Ini kerana lintah-lintah itu perlu diberi makan sebulan sekali dan airnya ditukar setiap lima hari.

Kerajaan memilih untuk menggunakan alat ramalan cuaca "Gelas Ribut" ciptaan Robert FitzRoy sebagai ganti. Gelas Ribut adalah botol yang mengandungi sebilangan campuran kapur barus, bahan kimia, air, alkohol dan udara.

Ramalan cuaca Gelas Ribut adalah berpandukan keadaan berkristal dan kekeruhan cecair di dalam botol itu yang dipengaruhi keadaan cuaca di luar. Walaupun kurang efektif berbanding Tempest Prognosticator, alat itu terus digunakan selama beberapa dekad.

Kini, hanya replika Tempest Prognosticator sahaja yang dipamerkan di Muzium Whitby memandangkan alat asli ramalan cuaca itu hilang tanpa kesan. Tempest Prognosticator merupakan alat ramalan cuaca unik yang tidak pernah dihasilkan sebelum atau sesudah itu.


Wetu Telu : Komuniti Muslim di Indonesia Yang Hanya Solat 3 Kali Sehari

Pengaruh adat dan tradisi dalam aspek kehidupan seharian kuat dipegang masyarakat yang tinggal di kawasan nusantara seperti kita di Malaysia, Filipina, Indonesia dan Brunei; kukuh mengamalkan adat resam tinggalan nenek moyang kita.

Dalam masa yang sama, pengaruh pegangan spiritualiti diwarisi generasi ke generasi walaupun jelas tidak seiring tuntutan agama khasnya Islam, turut terus diamal segelintir kelompok; walaupun Islam sudah berkembang lama di rantau ini.

Bagi kelompok minoriti orang Sasak yang tinggal di Pulau Lombok, kepercayaan yang dikenali sebagai 'Wetu Telu' terus diamalkan; mencampur elemrn Islam dengan budaya setempat - menghasilkan masyarakat yang percaya mereka Muslim tetapi 'lain' daripada kebiasaaan.

Membentuk kumpulan majoriti hampir 85% populasi di Pulau Lombo, orang Sasak merupakan penduduk asal Lombok yang kuat berpegang dengan ajaran dan cara hidup lama nenek moyang mereka.

Disebabkan faktor bentuk muka bumi berkepulauan dan bergunung-ganang, orang Sasak menjadikan aktiviti pertanian dan perikanan sebagai sumber pendapatan utama. Kaki Gunung Rinjani berketinggian 3,726 meter menjadi lokasi utama kawasan pertanian.

Orang Sasak serta komuniti lain di Lombok hidup dalam sistem dinamakan sebagai 'kanoman', merujuk kepada komuniti berbentuk desa diketuai individu yang digelarkan 'keliang'; bertindak sebagai ketua kampung.

Ahli agama Islam berstatus kiyai memainkan peranan besar dalam membantu menasihati urusan pentadbiran yang dijalankan Keliang khasnya dalam aspek agama dan kemasyarakatan. Kita akan bincangkan peranan kiyai dengan lebih mendalam sekejap lagi.

Orang Sasak boleh dibahagikan kepada tiga kumpulan yang dibezakan daripada  aspek agama - kumpulan paling ramai adalah masyarakat Muslim yang berpegang kepada aliran digelar 'Lima Waktu', sama seperti kepercayaan masyarakat Muslim lain aliran Sunni.

Kelompok kedua pula adalah populasi yang masih tinggal di kawasan terpencil khasnya di kawasan-kawasan pergunungan, kekal mengamalkan ajaran anutan agama hasil gabungan Hindu dan Buddha yang telah tiba lebih awal sebelum Islam.

Kelompok terakhir merangkumi kumpulan kecil orang Muslim yang berpegang kuat dengan kepercayaan dinamakan Wetu Telu; gabungan ajaran Islam sebagai asas diri seseorang dengan unsur-unsur spiritual nenek moyang mereka.

'Watu Telu' bermakna 'waktu tiga' atau 'Tiga Waktu', kekal mengamalkan kepercayaan bahawa Muslim seperti mereka hanya wajib solat fardu sebanyak 3 kali sehari.

Dari segi akademik, tidak ada fakta jelas bagaimana kepercayaan Wetu Telu boleh terbentuk.

Pendapat paling umum menyebut kehadiran pendakwah Islam dari tanah Jawa beratus tahun dahulu, telah memperkenalkan ajaran Islam yang kuat elemen mistiknya. Lama kelamaan ajaran itu yang telah sedia terpesong, berakar umbi hingga sukar untuk diubah semula.

Satu pendapat berbeza yang menyebut kegagalan proses dakwah untuk berlaku dengan lebih lengkap, menjadi punca segelintir orang Sasak gagal menerima Islam dengan sempurna.

Walaupun memeluk Islam, ekoran kelompongan dalam kefahaman yang ada menyebabkan mereka kembali kepada kepercayaan asal nenek moyang mereka - yang akhirnya diasimilasikan dengan apa yang sempat mereka pelajari tentang Islam.

Pendapat popular serta agak diluar konteks sejarah, berkait dengan legenda dua orang pendakwah Islam adik beradik lelaki bernama Nurcahya dan Nursada hadir ke Lombok atas tujuan berdakwah.

Kedua-duanya mengasaskan aliran Islam yang berbeza di mana Nurcahya si abang mengajar pengikutnya solat lima waktu, sementara pengikut adiknya pula hanya perlu bersolat 3 kali sehari bagi memudahkan penerimaan masyarakat setempat.

Selepas wabak penayakit melanda menyerang komuniti di bawah pimpinan Nurcahya, abangnya melawat adiknya untuk mendapatkan pandangan. Setibanya di sana, dia melihat komuniti Muslim dipimpin adiknya hidup dalam keadaan tenang dan makmur walaupun komuniti lain berdepan musim wabak.

Kedua-duanya saling berbincang, sehinggalah mereka sampai kepada keputusan bahawa punca semuanya adalah disebabkan amalan solat lima waktu yang diamalkan pengikut abangnya. Pengikut Nurcahya mengubah amalan mereka hanya mengerjakan solat 3 waktu.

Situasi mula beransur pulih, memperkuatkan lagi pandangan bahawa apa yang berlaku terjadi disebabkan perubahan yang telah dilakukan.

Atas sebab itulah sehingga ke hari ini, masyarakat Lombok terpecah dua; ada yang kekal dengan aliran Lima Waktu sementara ada yang berpegang dengan kisah ini meneruskan amalan Wetu Telu, didorong kepercayaan solat 3 kali sehari memelihara Pulau Lombok dari ancaman wabak serta akan terus dilimpahi rezeki.

Amalan nenek moyang terus menjadi praktis kehidupan pengikut Wetu Telu dicampur dengan elemen Islam, walaupun kita sudah berada dalam zaman moden.

Harus kami perjelaskan di sini, signifikannya perbezaan antara penganut Wetu Telu dengan masyarakat Islam Lima Waktu di Pulau Lombok ibarat dua buah agama yang berbeza.

Seandainya seorang penganut Wetu Telu ingin menerima aliran Lima Waktu, mereka melihatnya perubahan agama seolah-olah murtad dan keluar daripada agama asal. Dari segi amalan, angka '3' mempengaruhi aspek ibadah dan kepercayaan Watu Telu.

Seorang pengikut Wetu Telu hanya wajib merukuni 3 aspek Islam utama iaitu syahadah, solat 3 kali sehari dan berpuasa, menolak kewajipan membayar zakat dan ibadah haji. Amalan solat diamalkan secara wajib dalam tiga waktu iaitu Subuh, Maghrib dan isyak; solat Zohor dan Asar bukan solat wajib bagi mereka.

Amalan puasa bulan Ramadan mereka unik, kerana mereka hanya diwajibkan berpuasa 3 hari sahaja sepanjang bulan tersebut. Semua pengikut Wetu Telu perlu berpuasa sekurang-kurangnya sehari setiap 10 hari bulan Ramadan bagi melengkapkan ibadah mereka.

Disamping amalan mirip Islam Sunni, pengikut Wetu Telu turut mempercayai beberapa pegangan spiritual dengan angka 3 terus memainkan peranan sebagai pembentuk akidah mereka.

Semua pengikut Wetu Telu berpegang dengan konsep tiga peringkat kehidupan iaitu alam rahim, alam hidup dan alam mati. Mereka juga meletakkan tiga pusat keimanan seseorang terletak pada Allah swt, Nabi Adam as. dan pasangannya Siti Hawa.

Apabila membicarakan soal alam, kepercayaan Wetu Telu mendidik pengikutnya untuk menerima hidup ini dipengaruhi tiga faktor utama iaitu jagad kecil mewakili keseluruhan manusia yang berada di atas muka bumi, jagad besar yang merangkumi keseluruhan alam semesta dan Allah swt. sebagai pencipta dan penyelia kepada kedua-dua jagad ini.

Hanya dengan memahami kesemua konsep ini serta tahu kedudukan kita yang kerdil di sisi Allah swt., barulah konsep keimanan dalam Wetu Telu dianggap sempurna.

Individu berstatus Kiyai atau pemimpin agama menjadi tunjang masyarakat Wetu Telu, memainkan peranan untuk menjalankan ibadah sebagai 'wakil' kepada komuniti mereka.

Sesetengah amalan ibadah penganut Watu Telu boleh diserahkan tanggungjawabnya kepada Kiyai yang dilantik. Seorang kiyai memikul beban menjalankan aktiviti ibadah puasa Ramadan dan solat tarawih, biasanya diadakan bersama individu Kiyai lain.

Bagi menghargai susah payah Kiyai beribadah, penduduk setempat akan menjamu wakil mereka pada malam tertentu bulan Ramadan serta membayar zakat fitrah terus kepada Kiyai sebagai hadiah; boleh dibayar dengan wang, makanan atau hasil pertanian dan perikanan.

Satu perayaan unik disambut mereka dinamakan 'Selametan Bubur Puteq' dan 'Selametan Bubur Abang', disambut setiap 10 Muharram dan 8 Safar.

Ketika sambutan Bubur Puteq, masyarakat mereka akan menyediakan bubur berwarna putih bagi meraikan kemampuan lelaki menghasilkan benih yang mampu mencipta kehidupan baru.

'Bubur Abang' atau bubur merah disambut sebagai memperingati kemampuan wanita mengandung dan melahirkan anak; warna merah dijadikan ritual memperingati warna darah haid wanita.

Usaha untuk menjalankan kerja-kerja dakwah ke atas masyarakat Wetu Telu bergerak sepanjang masa, namun berdepan kekangan ekoran kuatnya masyarakat setempat berpegang kepada apa yang telah sekian lama diamalkan nenek moyang.

Namun dalam masa yang sama perubahan hidup memaksa komuniti Wetu Telu keluar daripada tanah asal mereka, menjadikan bilangan individu yang berpegang kuat dengan ajaran ini tahun ke tahun.

Bagi mereka yang tiada jalan lain melainkan terus kekal dengan Kanoman mereka, mereka terus mengamalkan ibadah solat wajib tiga kali sehari sebagai amalan harian; terus memekakkan telinga terhadap suara yang mengajak mereka keluar dari kesesatan yang telah mereka warisi sekian lama.

Wetu Telu in Bayan Lombok: Dialectic of Islam and Local Culture (PDF)

WETU TELU; Suatu Bentuk Keberagaman Pendidikan Pembebasan Berbudaya Masyarakat Lombok (PDF)


InnoMake, Kasut Berteknologi AI Untuk Golongan OKU Masalah Penglihatan

Pada masa kini, teknologi kecerdasan buatan atau artificial intelligent (AI) banyak digunakan dalam pelbagai bidang antaranya biometrik, teknologi pengecaman wajah, bot chat dan banyak lagi. Malah, makin ramai pihak yang mula memanfaatkan AI dalam ciptaan mereka.

Menariknya, Tec-Innovation iaitu sebuah syarikat startup dari Austria telah menghasilkan sebuah kasut pintar yang diberi nama InnoMake. Kasut ini menggunakan sensor ultrasound untuk memberi amaran kepada pengguna OKU masalah penglihatan mengenai halangan di hadapan mereka sewaktu berjalan.

Kasut InnoMake yang pintar ini bertujuan untuk menjadi alternatif moden untuk tongkat bagi golongan ini yang sudah diperkenalkan dan digunakan sejak puluhan tahun lalu yang lalu oleh berjuta-juta orang di seluruh dunia yang mempunyai masalah penglihatan untuk bergerak ke mana-mana sahaja.

Model yang ada pada masa kini bergantung pada sensor untuk mengesan rintangan dan memberi amaran kepada pemakainya melalui getaran dan amaran yang dapat didengar pada telefon pintar yang disambungkan melalui signal Bluetooth.

Walaupun dilihat sudah cukup mengagumkan, syarikat itu sudah mengusahakan versi baru yang jauh lebih maju yang menggabungkan kamera dan kecerdasan buatan yang bukan hanya mengesan rintangan tetapi juga sifat rintangan tersebut.

Bagi merealisasikan rancangan ini, pihak Tec-Innovation telah bekerjasama dengan Universiti Teknologi Graz, Austria untuk mengembangkan algoritma pembelajaran mendalam canggih yang dimodelkan pada rangkaian saraf yang dapat menganalisis maklumat yang diberikan oleh sensor dan kamera yang digabungkan dalam kasut InnoMake.

Dengan integrasi ini, InnoMake berkeupayaan untuk menentukan sama ada kawasan itu bebas rintangan dan selamat untuk dilalui, dan juga membezakan antara pelbagai jenis halangan. Sebagai contoh, pemakai boleh tahu di hadapannya ada tangga, dinding, halangan pegun atau bergerak seperti kenderaan, dan sebagainya.

Selain itu, LED pada setiap sensor dapat diatur untuk berkelip setiap kali halangan dikesan. Sensor ultrasonik yang dipasang di hujung kasut mengesan rintangan sejauh empat meter. Pemakainya kemudian diberi amaran oleh getaran dan / atau isyarat akustik.

Menurut Markus Raffer, pengasas bersama Tec-Innovation yang juga mempunyai penglihatan, setakat ini InnoMake berfungsi dengan baik dan sudah sangat membantunya dalam kehidupan seharian.

Saintis di institusi Universiti Teknologi Graz, Austriaitu sedang mengembangkan versi modul sensor kamera yang boleh dibuka dan dipasang pada kasut dengan mudah. Output dari kamera dianalisis dengan algoritma pembelajaran mendalam untuk diproses.

Pertama sekali, video tersebut akan digunakan untuk melengkapkan sistem ultrasound sedia ada, memastikan bahawa jalan di hadapan pemakai bebas daripada halangan.

Selain itu, apabila rintangan atau halangan dikesan, video ini akan digunakan untuk menentukan apakah rintangan itu sesuatu yang harus diabaikan oleh pengguna (seperti batu kecil), perlu dielakkan masuk ke dalam (seperti lubang) atau dielakkan dan ubah laluan (seperti dinding).

Daripada video dan integrasi dengan teknologi AI yang digunakan, pemakai kasut InnoMake akan diberi amaran sewajarnya. Penciptaan dan inovasi InnoMake tidak terhenti setakat itu sahaja. Langkah seterusnya untuk Tec-Innovation adalah menggunakan data yang dikumpulkan oleh sistemnya untuk membuat sebuah peta navigasi pandangan jalan untuk orang yang mempunyai masalah penglihatan.

Seperti yang ada sekarang, hanya pemakainya mendapat keuntungan dalam setiap kes dari data yang dikumpulkan oleh kasut ketika dia berjalan. Data ini mungkin akan lebih berguna apabila dikumpulkan dan dapat dikongsikan kepada orang lain pada masa hadapan sebagai alat bantu navigasi.

Versi terkini kasut InnoMake sudah tersedia untuk dibeli di laman web Tec-Innovation, dengan harga €3,200 ($3,850) setiap pasang. Walaupun tanpa fungsi kamera yang masih dalam proses pembangunan, kasut ini adalah teknologi yang mengagumkan yang menampilkan mod canggih dan algoritma untuk menjadikan sistem ini semudah mungkin.

Selain itu, pemakai boleh membuat penyesuaian secara masa nyata dengan butang di bahagian belakang peranti. Jangkauan sensor dapat disesuaikan hingga 4 meter dengan menekan butang.

Anda boleh mengaktifkan mod pintar yang mengarahkan sistem untuk berhenti sebenar (pause) secara automatik misalnya semasa anda duduk untuk menjimatkan bateri. Selain itu anda juga boleh menggunakan InnoMake sebagai pengimbas untuk mendapatkan maklumat mengenai persekitaran anda dengan pergerakan kaki.

Sistem canggih ini diintegrasikan dengan selesa di bahagian depan kasut dan diletakkan dalam sarung kalis air dan tahan debu. Ia dikuasakan oleh bateri "heavy duty" yang boleh bertahan hingga satu minggu, bergantung pada penggunaannya. Bateri boleh dicas penuh hanya dalam tiga jam, menggunakan sambungan kabel USB.


Isyarat Misteri Dari Angkasa Lepas yang Berulang Setiap 16 Hari

Ruang angkasa dipenuhi dengan pelbagai misteri yang mendorong para penyelidik mengkajinya. Namun, terdapat satu fenomena yang dikenali sebagai fast radio burst atau FRB mungkin yang paling sukar difahami.

Denyutan radio yang berlaku dalam masa singkat ini datang jauh dari luar Galaksi Bima Sakti. Ia hanya bertahan selama 1 per 1000 saat atau 1 milisaat. Lebih misteri lagi, isyarat radio ini ada kalanya berulang.

Dalam kebanyakan kes, pengulangan isyarat radio ini berlaku secara sekali-sekala dan tanpa corak. Walau bagaimanapun, sekumpulan penyelidik dari Kanada telah mengesan satu isyarat yang berulang secara berkala setiap 16 hari.

Denyutan radio itu dipercayai berasal dari galaksi yang terletak sejauh 500 juta tahun cahaya dari Bumi. Ia berjaya dikesan oleh Institut Max Planck for Radio Astronomy tetapi mereka tidak tahu apa penyebabnya.

FRB (fast radio burst) dikesan buat pertama kalinya pada tahun 2007 menggunakan teleskop radio. Walaupun para saintis telah merekodkan puluhan FRB selama beberapa tahun pemantauan, tidak ada satupun dari FRB ini yang dapat dikaitkan menjadi teori menarik mengenai sumbernya.

Kini, kumpulan penyelidik dari Kanada itu menggunakan teleskop berteknologi tinggi yang direka khas untuk mengesan FRB seperti ini. Teknologi terbaru ini membantu mereka menjawab persoalan FRB yang kompleks sedikit demi sedikit.

Antara September 2018 hingga Oktober 2019, mereka berjaya mengesan sebanyak 28 FRB di mana ia mempunyai corak yang hampir sama. Mereka menamakan isyarat ini sebagai FRB 180916.J0158+65.

Isyarat radio itu dikesan berlaku setiap jam selama empat hari berturut-turut. Ia akan berhenti dan bersambung semula 12 hari kemudian. Kitaran yang sama akan bermula setiap 16.35 hari dan berterusan lebih daripada satu tahun.

Pasukan Eksperimen Pemetaan Intensiti Hidrogen Kanada telah bekerjasama dengan pasukan Projek Fast Radio Burst untuk menerbitkan risalah yang meneroka beberapa kemungkinan bagi mencari penjelasan di sebalik FRB misteri yang berulang ini.

Menurut para saintis, isyarat berkala itu bukannya satu kebetulan. Malah, kitaran 16.35 hari itu merupakan petunjuk penting yang boleh menunjukkan dari manakah asalnya sumber denyutan itu.

Setakat ini, pakar bersepakat bahawa isyarat itu bukanlah terhasil daripada bencana di angkasa lepas seperti letusan supernova yang secara puratanya berlaku setiap 50 tahun sekali.

Kemungkinan lain yang dipertimbangkan adalah isyarat itu terhasil daripada gerakan orbit. Memandangkan benda di angkasa lepas mengorbit pada satu jangka waktu, mungkin objek seperti bintang atau pendamping planet di pinggir galaksi yang mempunyai kitaran 16 hari menghasilkan denyutan itu.

Penulis juga mengusulkan bahawa bintang neutron atau bintang OB juga boleh menghasilkan denyutan isyarat radio tetapi gelombang itu akan tersekat apabila ia berlanggar dengan objek lain.

Bintang-bintang neutron adalah antara bintang terkecil di alam semesta dan terhasil daripada sisa letupan supernova. Diameternya hanyalah sebesar sebuah bandar tetapi sangat padat dengan jisim yang lebih besar daripada matahari kita.

Bintang jenis OB pula adalah bintang besar, panas dan mempunyai jangka hayat yang singkat. Interaksi antara kedua-dua jenis bintang ini mungkin menjadi hipotesis penyelidik mengenai kemungkinan denyutan itu hadir secara berkala.

Lebih menarik lagi, ada yang mempercayai bahawa isyarat radio itu berasal dari tamadun asing (alien). Disebabkan pengaruh media dan filem, orang ramai lebih cenderung mengatakan gelombang radio aneh yang sampai ke Bumi itu adalah cara makhluk asing cuba berkomunikasi dengan manusia.

Namun, para saintis menolak teori itu kerana FRB ini tidak mungkin dihantar oleh makhluk dunia lain. Ini FRB terhasil daripada peristiwa kosmologi yang ekstrem dan tidak mungkin dihasilkan secara manual walaupun oleh makhluk asing yang mempunyai teknologi tinggi (itupun jika makhluk asing wujud).

Walaupun masih belum menemui jawapan tepat, para penyelidik percaya bahawa pemerhatian pada masa hadapan dapat membantu mereka merungkai segala persoalan.

Bahkan, usaha mereka memahami denyutan radio misteri ini juga membantu para astronomi mengetahui lebih banyak tentang perkara lain mengenai alam semesta ini.

Semakin banyak FRB yang dikesan, semakin baik mereka dapat menggunakan isyarat itu untuk memetakan bagaimana jirim beredar di seluruh alam semesta.


Kisah Dakwaan Terbaru Virus Asal Covid-19 Sebenarnya Ciptaan Manusia

Sehingga ke saat ini, tiada siapa dapat membuktikan dari mana datangnya virus penyebab Covid-19.

Walaupun banyak pendapat menyebut virus yang semakin mengganas kini, datang daripada punca haiwan tenggiling atau kelawar - dakwaan bahawa virus tersebut merupakan satu rekaan dalam makmal oleh manusia juga tidak reda hebahannya.

Dalam pendedahan terbaru melibatkan asal-usul virus SARS-CoV-2, dua orang saintis dari Britain bernama Prof. Angus Dagleish dan rakan sejawatnya dari Norway bernama Dr. Birger Sorensen bukan saja mendakwa virus tersebut bukan saja hasil kerja manusia....

Bahkan mereka mendakwa berdasarkan kajian yang telah mereka jalankan, ada bukti menyokong wujud usaha pihak tertentu untuk menutup kesilapan kerja mereka selepas virus pembawa maut itu tersebar.

Untuk memahami terlebih dahulu apa yang didedahkan, kita fahamkan dulu satu kaedah penyelidikan sains yang diistilahkan sebagai 'Gain of Function Research' atau GoFR.

GoFR merupakan kajian dalam lapangan sains bagi mencari kaedah memperkuatkan keupayaan sesuatu organisme, bagi membolehkan organisme tersebut mempunyai kemampuan yang ditingkatkan dalam tiga aspek;

Patogenesis atau keupayaan berevolusi, transmisi atau keupayaan untuk disebarkan dan yang terakhir keupayaan menjangkiti perumah jenis baru yang sepatutnya di luar kemampuan asal virus tertentu.

Eksperimen pertama yang dikategorikan sebagai kajian GoFR dilaporkan pada tahun 2000, selepas sekumpulan penyelidik Belanda berjaya mengubah suai kadar mutasi sejenis virus corona yang diketahui sepatutnya hanya mampu menjangkiti tikus.

Hasil perubahan yang dijalankan, virus itu mampu menjangkiti kucing selepas proteinnya yang terkandung di dalamnya digantikan dengan protein virus berbeza.

Oleh kerana risiko yang dibawa dalam menjalankan kajian sebegini mampu menghasilkan bahan yang boleh memulakan pandemik, kumpulan penyelidik sendiri terbelah dua sama ada menyokong atau membangkang kaedah GoFR.

Pendokongnya berpendapat kajian berbentuk GoFR jika dijalankan dengan baik, penemuan yang terhasil daripada perubahan ke atas virus mampu memberikan kita lebih kefahaman terhadap sifat-sifatnya, membuatkan kita lebih memahami sebarang bentuk serangan.

Bagi pengkritiknya pula, GoFR ini adalah satu lapangan kajian yang berbahaya kerana jika tersalah langkah, mampu menghasilkan senjata biologi yang sangat efektif mampu membunuh apa yang disasarkan dalam skala besar.

Kajian yang telah mereka jalankan (bakal diterbitkan dalam jurnal penyelidikan biofizik Quarterly Reviews of Biophysics Discovery), Prof. Dalgleish dan Dr. Sorensen mendapati ada petanda virus penyebab Covid-19 berkemungkinan besar merupakan hasil daripada kajian GoFR di China yang terlepas.

Menerusi sampel virus yang dikaji semasa mereka terlibat membangunkan calon vaksin Biovacc-19, virus yang diterima mempunyai kitaran perubahan evolusi luar biasa, yang hanya akan berlaku apabila wujud campur tangan manusia mengubahnya.

Laporan penuh yang bakal diterbitkan ini menyokong laporan awal pertengahan tahun 2020 terbitan kedua-dua penyelidik, cuba memperjelaskan beberapa isu yang membingungkan berkenaan sifat virus tersebut;  khasnya berkaitan susun atur asid amino dalam sampel virus SARS-CoV-2 yang mereka terima.

Dengan menggunakan simulasi model komputer, mereka mendapati perubahan tidak semulajadi telah berlaku pada 6 bahagian protein virus -meninggikan kadar kemampuan virus SARS-CoV-2 untuk menjangkiti manusia sehingga 78.4%.

Perubahan ini yang disifatkan Prof. Dalgleish dan Dr. Sorensen tidak seiring dengan konsep evolusi semulajadi virus, bukan saja membolehkan SARS-CoV-2 mempunyai kadar tinggi jangkitan manusia bahkan mampu membolehkan virus hidup lebih lama pada individu dijangkiti.

Kedua-duanya bersetuju ada sesuatu yang ketara berbeza dengan SARS-CoV-2. Virus corona memang sudah diketahui akan berevolusi secara semulajadi. Lebih lama sesuatu virus itu membiak dan mengalami mutasi, lebih mudah untuk virus menjangkiti makhluk hidup yang diketahui memang mampu menjadi perumahnya.

Namun dalam masa yang sama, kadar jangkitan virus tersebut ke atas perumahnya akan berkurangan. Ini membolehkan kadar jangkitan kepada pesakit semakin lama semakin menurun selepas virus tersebut melalui beberapa fasa perubahan.

SARS-Cov-2 pula menunjukkan sifat yang berbeza, dilihat mempunyai keupayaan untuk menjangkiti yang semakin berkembang tetapi dalam masa yang sama juga mempunyai kadar jangkitan yang meningkat kepada pesakit.

Dalam erti kata lain, virus ini semakin lama semakin pantas merosakkan sel manusia walaupun telah menjalani mutasi demi mutasi.

Apa yang lebih mengejutkan, melalui sampel yang mereka terima, mereka juga menemui petunjuk ada usaha di kalangan saintis yang dikatakan beroperasi di Wuhan, China, berjaya mencipta sejenis retro-virus sekitar pada awal tahun 2020 hasil daripada virus SARS-CoV-2 yang telahpun tersebar.

Dakwaan Prof. Dalgleish dan Dr. Sorensen, virus retro ini akan dijadikan sampel bukti bahawa SARS-CoV-2 merupakan evolusi dari retro-virus tersebut yang berlaku secara semulajadi, bukanlah terhasil disebabkan oleh perubahan yang dilakukan dengan tangan manusia.

Tanpa kita sedar, sudah hampir setahun Prof. Dalgleish dan Dr. Sorensen cuba memperjelaskan teori mereka kepada dunia. Bagaimanapun penjelasan mereka ditentang sendiri saintis-saintis yang berpegang bahawa tiada apa-apa keganjilan wujud pada susun atur SARS-CoV-2.

Bagi Prof. Dalgleish dan Dr. Sorensen, mereka berpendapat majoriti saintis enggan untuk menerima teori kemungkinan SARS-CoV-2 bukan bersifat semulajadi, disebabkan rasa bimbang sebarang bentuk pengesahan akan menjadi titik noktah ke atas penyelidikan bersifat GoFR yang sedang dijalankan di seluruh dunia.

Pada 26 Mei 2021, berdasarkan situasi  semasa serta kadar jangkitan yang nampaknya masih belum reda - Presiden Amerika Syarikat, Joe Biden mengeluarkan arahan rasmi agar agensi risikan Amerika Syarikat kembali membuka siasatan apakah kemungkinan virus SARS-CoV-2 adalah ciptaan manusia serta berasal dari kajian makmal.

Ketika ini semakin ramai penyelidik dan saintis yang sudah mula terbuka untuk sekurang-kurangnya berani membincangkan hipotesis bahawa pandemik yang sedang berlaku bukanlah sesuatu yang semulajadi.

Kita pun sudah lebih setahun hidup dalam 'norma baru', yang masih belum menampakkan sebarang bentuk perubahan positif. Kerajaan Vietnam pula baru saja melaporkan penemuan varian terbaru virus Covid-19 yang dipercayai mempunyai keupayaan lebih menakutkan.

Sudah tiba masanya isu pandemik ini dilihat daripada perspektif yang berbeza, kerana jelas apa yang berlaku sekarang bukan lagi boleh dilihat dari kaca mata biasa. Harus diperjelaskan kami tak katakan pandangan Prof. Dalgleish dan Dr. Sorensen benar dan anda harus terima bulat-bulat apa kata mereka.

Tetapi bagi mereka yang tak pernah percaya virus sehebat ini merupakan hasil tangan manusia, mungkin sudah tiba masanya kita cuba mendengar kata dari pihak sebelah sana pula dan bukan hanya penjelasan daripada pihak berwajib semata-mata.

The Evidence which Suggests that This Is No Naturally Evolved Virus - A Reconstructed Historical Aetiology of the SARS-CoV-2 Spike (pautan PDF)


7 Kawasan Hutan Tertua di Dunia

Kawasan hutan merangkumi kira-kira 30% permukaan Bumi pada masa kini. Kawasan hutan merupakan sumber makanan, ubat dan bahan bakar untuk lebih dari satu bilion manusia. Di seluruh dunia, hutan menyediakan 13.4 juta orang pekerjaan di sektor perhutanan, dan 41 juta orang lagi mempunyai pekerjaan yang berkaitan dengan hutan.

Pihak Bank Dunia menganggarkan bahawa kira-kira 3.9 juta batu persegi (10 juta km persegi) hutan telah dimusnahkan sejak awal abad ke-20. Dalam 25 tahun terakhir sahaja, kawasan hutan menyusut sebanyak 1.3 juta km persegi. Pada tahun 2018, laman The Guardian melaporkan bahawa setiap saat, sebidang hutan sebesar ukuran padang bola hilang dari muka Bumi.

Baiklah, kali ini kami bukanlah hendak memfokuskan kepada kemusnahan hutan di seluruh dunia. Namun, pernahkah anda tertanya-tanya dimanakah kawasan hutan tertua di dunia? Kali ini pihak Iluminasi ingin berkongsi 7 kawasan hutan tertua di dunia dan menariknya, 3 daripadanya terletak di Malaysia!

Hutan Kakamega adalah hutan hujan tropika yang terletak di Kakamega dan Nandi County di Kenya, di barat laut ibu kota Nairobi dan berhampiran dengan sempadan dengan Uganda. Ia adalah satu-satunya hutan hujan tropika di Kenya dan dikatakan sebagai sisa terakhir di Kenya dari hutan hujan Guineo-Congolian kuno yang pernah merangkumi benua ini dahulu.

Di Hutan Kakamega, terdapat lebih dari 60 spesies pakis, 150 spesies pokok dan pokok renek, dan 170 spesies tanaman berbunga termasuk 60 spesies anggerik dengan sembilan daripadanya spesies endemik di hutan ini.

Taman Nasional Réunion hanya menjadi tempat yang dilindungi secara rasmi di pulau Réunion pada tahun 2007. Kawasan hutan ini dipercayai sudah berusia sekitar 2 - 2. juta tahun.

Pulau Réunion terletak di atas titik panas gunung berapi dan terdapat dua gunung berapi di pulau ini, satu aktif dan yang satu lagi tidak aktif. Kedua-dua lereng kedua gunung berapi ini mempunyai kawasan berhutan tinggi. Taman Nasional Réunion mengandungi 43 dari 2000 spesies vertebra di pulau ini dan sebahagian besar dari 1600 spesies tumbuhan asli yang direkodkan.

Hutan Amazon secara umumnya terletak dalam berapa buah negara antaranya Brazil (60%), Peru (13%), dan Colombia (10%); sejumlah kecil di Venezuela, Ekuador, Bolivia, Guyana, Suriname dan Guiana Perancis. Hutan ini dipercayai berusia lebih daripad 5 juta tahun.

Hutan Hujan Amazon mungkin bukan hutan tertua di dunia, tetapi merupakan hutan hujan tropika terbesar dan menempatkan paling banyak spesis. Kira-kira 10 daripada biodiversiti dunia yang terkenal, termasuk flora dan fauna endemik dan terancam berada di dalam Hutan Hujan Amazon.

Taman Negeri Royal Belum dipercayai sudah wujud selama lebih daripada 130 juta tahun, menjadikannya antara hutan hujan tertua di dunia dan lebih tua dari Hutan Amazon.

Taman Negeri Royal Belum, Perak Malaysia pada asalnya telah diwartakan sebagai Hutan Simpan Belum (Hutan Simpan Belum) pada tahun 1971 dan kemudian pada tahun 2007 ia disusun semula sesuai dengan Enakmen Perbadanan Taman Negeri Perak 2001.

Taman Negara adalah kawasan pertama yang dilindungi secara rasmi di Malaysia dan diwartakan pada tahun 1938. Sultan Kelantan, Pahang dan Terengganu ketika itu masing-masing menyisihkan sebidang tanah mereka untuk membentuk Taman Negara.

Seperti banyak hutan lain dalam senarai ini, Taman Negara adalah destinasi pelancongan yang popular dan salah satu tarikannya yang paling terkenal adalah Taman Negara Canopy Walk iaitu jambatan gantung sepanjang 510 meter yang tergantung antara pokok-pokok.

Hutan Hujan Tanah Rendah Borneo dianggarkan berumur sekitar 140 juta tahun dan merangkumi sebahagian besar pulau Borneo yang dikongsi antara Malaysia, Brunei dan Indonesia. Kawasan hutan ini juga merupakan kawasan yang menempatkan kira-kira 15,000 spesies tumbuhan, 380 spesies burung dan beberapa spesies mamalia.

Hutan hujan dataran rendah Borneo ini semakin mengecil kerana pembalakan, pemburuan dan penukaran ke penggunaan tanah komersial. Dianggarkan bahawa Borneo telah kehilangan sekitar 30% hutannya selama 40 tahun yang lalu.

Hutan Hujan Daintree dianggarkan berusia sekitar 180 juta tahun menjadikannya hutan tertua di dunia. Selain menjadi yang tertua, Daintree juga merupakan salah satu kawasan hutan hujan berterusan terbesar di Australia, meliputi kawasan sekitar 460 batu persegi.

Hutan Hujan Daintree adalah tempat tinggal sekitar 30% spesies katak, reptilia dan marsupial di Australia, 65% spesies kelawar dan rama-rama tempatan serta 18% dari semua spesies burung. Kawasan ini juga adalah tarikan pelancongan yang popular dan menerima sekitar 400,000 pelawat setiap tahun.


Asal-Usul Nama Lima Makanan Popular Rakyat Malaysia

Sebut pasal Malaysia pasti ramai yang akan membayangkan kelazatan makanan dan minuman yang ada di sini.

Budaya makanan kita mempunyai terlalu banyak variasi hasil daripada adunan majmuk pengaruh pelbagai bangsa membuatkan apa yang kita makan juga selalunya bercampur baur elemennya, tak kiralah elemen ketimuran atau kebaratan.

Nama-nama makanan ini sering menjadi sebutan kita, tetapi tahukah anda kenapa resipi-resipi popular di Malaysia ini - dinamakan sedemikian rupa?

Penulis sempat jugalah merasai 'nasi goreng USA' sebenar sebelum resipinya diubah suai, seperti apa yang kita kenal sekarang.

Nama 'nasi goreng USA' sebenarnya hadir daripada nama 'nasi goreng Udang Sotong Ayam', sejenis juadah yang cukup popular bagi mereka yang menggemarinya. Entah kenapa versi resipi ini berubah seperti versi yang kita nampak sekarang, mungkin kerana kos yang tinggi.

Kini apabila anda pesan nasi goreng USA, anda akan dihidangkan nasi goreng dengan daging merah serta telur mata kerbau - membuatkan warga Amerika Syarikat yang melancong ke sini pelik apa kaitan negara asal mereka dengan nasi goreng tersebut.

Walau bagaimanapun, masih ada beberapa lokasi yang kekal menawarkan nasi goreng USA versi original yang asli mengekalkan ramuan asalnya.

Pernahkah anda terfikir kenapa kerang menjadi salah satu ramuan wajib ada dalam masakan koay teow goreng? Ada sejarahnya!

Diaspora masyarakat China yang melarikan diri ke Asia Tenggara khasnya etnik Teochew dan Hokkien, turut sama membawa teknik adunan tepung yang kita kenali sebagai koay teow. 'Koay teow' dalam bahasa asalnya adalah 'adunan tepung beras' yang kemudiannya dipotong panjang.

Disebabkan oleh status mereka sebagai pendatang ketika itu yang mencari rezeki, masyarakat China ini memerlukan makanan yang cepat disediakan, murah dan yang penting memberikan tenaga.

Jadi ada di kalangan peniaga warung yang menggoreng koay teow dengan kicap dan lemak babi, membentuk resipi murah dan cepat yang ada.

Pada ketika itu juga permintaan terhadap kerang agak berkurangan namun bekalannya banyak, jadi nelayan cuba menjual kerang yang ada sebagai ganti ketiadaan daging. Rasanya yang kena antara satu sama lain, menyebabkan resipi tersebut mula popular menjadi makanan ruji golongan kelas bawahan.

Rojak merupakan salah satu makanan yang cukup popular di kalangan rakyat kita, khasnya melibatkan rojak jualan peniaga India Muslim atau golongan mamak. Ini agak menghairankan! Kenapa?

Ini kerana makanan ini jelas sekali berasal daripada tanah Jawa di Indonesia, yang mempunyai sejenis makanan tradisi dinamakan sebagai 'rurujak.'

Rurujak merupakan hidangan yang menggunakan buah yang belum benar-benar masak, dipotong dan dihiris serta digaulkan dengan sejenis sambal pedas. Kenapa pula gelarannya 'rujak'?

'Rujak' sebenarnya adalah kata kerja yang diguna untuk merujuk perbuatan memotong sesuatu kepada bahagian lebih kecil, digunakan dalam bahasa Jawa sebagai 'angrujak.'

Dalam zaman moden, sebut rujak saja semua akan faham kita sebenarnya sedang merujuk kepada makanan popular itu dan di Indonesia, rujak memang mudah didapati di mana-mana. Kini 'rojak' sudah digunakan secara meluas sebagai satu istilah untuk menunjukkan perbuatan mencampurkan sesuatu secara rawak.

Rojak dan pasembor senang sekali dikelirukan bukan? Sebenarnya kedua-duanya berbeza. Rojak atau rujak asalnya adalah makanan berasaskan buah, pasembor pula  berasaskan kuih. Kini nama kedua-duanya sudah mula disekalikan.

'Rojak mamak' merupakan istilah popular merujuk kepada makanan hasil campuran kuih, tauhu, cucur udang, telur, timun, tauge serta kuah kacang. Juga dimakan dengan mee, sotong atau telur. Kemudian ada 'rojak buah' - ini 'rujak' sebenar.

Pasembor pula adalah istilah di bahagian utara Semenanjung Malaysia, merujuk kepada 'rojak mamak'. Jika anda ke Kedah atau Pulau Pinang ingin merasai rojak atau pasembur, pastikan anda tahu bezanya.

Kenapa namanya 'pasembur'? Tidak ada jawapan jelas kenapa. Teori kami, terdapat sebuah daerah di Mumbai, India bernama Chembur; sebuah bandar pelabuhan. Selain itu ada sebuah kampung di negeri Tamil Nadu bernama Semboor.

Mungkin individu yang mula-mula sekali memperkenalkan pasembur/rojak mamak di Tanah Melayu, khasnya Pulau Pinang berasal dari sana - menyebabkan makanan popular ini terus kuat dirujuk sebagai pasembur di bahagian utara.

Restoran nasi kandar masih terus menjadi fenomena di kalangan masyarakat kita, khasnya apabila melibatkan mistik nasi kandar Pulau Pinang, yang dikatakan teramat-amat-amat-amat sedap berbanding nasi kandar di tempat lain.

Walaupun sudah bergelar restoran francais, kedai nasi kandar terus mengekalkan nama 'kandar', yang merujuk kepada kayu panjang yang dipikul pada bahu seseorang bagi memudahkan dia membawa sesuatu yang berat.

Sejarahnya, komuniti India Muslim yang hadir ke Tanah Melayu satu masa dahulu gemar menjaja nasi dengan lauk, yang akan dikandarkan dari satu lokasi ke satu lokasi berjalan kaki.

Cukup popular di kalangan golongan pekerja yang mahu makanan murah dan mudah, lama kelamaan penjaja sebegini dirujuk sebagai 'penjaja nasi kandar' terus dinantikan kehadiran mereka di satu lokasi yang biasanya menjadi tempat makan.

Nama itu terus lekat walaupun kandar sudah tidak lagi digunakan dan perniagaan 'nasi kandar' berubah mempunyai gerai seterusnya premis sendiri. Harganya juga tidak lagi mesra golongan bawahan, sepinggan nasi boleh mencecah belasan ringgit harganya.


Mengapa Aluminium Foil Tidak Panas Walaupun Baru Dikeluarkan Dari Ketuhar

Anda mungkin biasa memanaskan makanan di dalam ketuhar menggunakan kerajang aluminium atau lebih biasa disebut sebagai aluminium foil.

Makanan beku atau sejuk yang dipanaskan selama beberapa minit akan menjadi lembut dan panas seperti baru sahaja dimasak segar.

Namun, bagaimana aluminium foil yang dimasukkan bersama makanan dan dipanaskan dalam tempoh yang sama tidak terasa panas apabila disentuh? Bagaimana keadaan ini berlaku?

Aliran haba (thermal conductivity) adalah sifat yang menentukan seberapa cepat sesuatu bahan itu dapat memindahkan haba.

Sekiranya sesuatu objek itu dapat memindahkan haba dengan cepat, maka ia dikatakan mempunyai aliran haba yang tinggi. Begitu juga sebaliknya. Objek dengan aliran haba yang rendah memerlukan masa yang lebih lama untuk memindahkan haba.

Bahan dengan aliran haba yang rendah sering digunakan sebagai penebat haba, iaitu objek yang tidak membiarkan haba hilang dengan cepat (seperti peralatan memasak dengan lapisan Teflon).

Bagi objek mempunyai aliran haba yang tinggi pula, ia sering digunakan untuk membuat heat sink seperti yang digunakan pada CPU atau papan litar. Bahan ini dapat mengalih haba yang terkumpul dengan cepat.

Seperti yang anda sedia maklum, aluminium juga merupakan bahan yang mempunyai aliran haba tinggi. Ini menjadikannya sesuai digunakan sebagai pembalut makanan yang ingin dimasak, dibakar atau dipanaskan.

Bukan itu sahaja tetapi ada satu perkara penting yang menjadikan aluminium foil begitu unik.

Aluminium foil bukan sahaja mempunyai aliran haba yang tinggi tetapi ia juga sangat nipis (jisim rendah) dan mempunyai permukaan yang luas.

Berdasarkan ciri-ciri ini, apa sahaja haba yang diserap aluminium foil akan hilang dengan cepat ke udara di sekitarnya. Permukaan luas dan rata aluminium foil menyebabkan bahan ini mempunyai jisim terma yang sangat rendah.

Jisim terma adalah kemampuan sesuatu objek menyerap dan menyimpan haba. Benda yang dianggap sukar untuk panas biasanya mempunyai jisim terma yang tinggi.

Sebagai contoh, konkrit dan batu-bata yang mempunyai kepadatan tinggi sukar dipanaskan dan hanya akan panas sekiranya dibekalkan dengan tenaga haba yang banyak. Namun, ia mampu untuk menyerap dan menyimpan haba dengan baik.

Sebaliknya, objek ringan seperti kayu pula mempunyai jisim terma yang rendah kerana tidak "bagus" dalam menyerap atau menyimpan haba.

Seperti kayu, aluminium foil juga mempunyai jisim terma rendah dan tidak dapat menyerap dan menyimpan haba. Permukaan luas dan sifatnya yang dapat mengalirkan haba dengan cepat juga membuatkan aluminium foil sukar untuk panas.

Antara faktor penting lain yang sering dikaitkan dengan aluminium foil adalah keberkesanannya dalam kapasiti (kemampuan) haba khusus.

Kapasiti haba khusus mengukur jumlah tenaga haba yang diperlukan untuk meningkatkan suhu 1 kg sebanyak 1 kelvin (unit ukuran suhu selain Fahrenheit dan Celsius). Ia mengukur berapa banyak haba yang diperlukan untuk memanaskan sesuatu bahan itu.

Tanggapan salah yang popular mengenai aluminium adalah bahan itu mempunyai kapasiti haba khusus yang rendah. Pada hakikatnya, aluminium mempunyai haba khusus yang tinggi berbanding beberapa logam lain seperti tembaga dan besi.

Atas fakta ini jugalah mengapa beberapa peralatan memasak tertentu diperbuat daripada aluminium.

Walau bagaimanapun, aluminium foil yang direka untuk makanan terlalu nipis dan mempunyai permukaan luas menjadikannya sukar memindahkan haba ke tangan seseorang.

Walaupun aluminium foil adalah alat yang sesuai digunakan untuk memasak, membakar atau memanaskan makanan, ia sebenarnya mempunyai kesan sampingan yang bahaya.

Menurut kajian, penggunaan aluminium foil yang kerap terutamanya bagi masakan pedas dan berasid boleh menyebabkan makanan itu menyerap logam yang terhasil apabila dipanaskan.

Pengambilan dos aluminium yang tinggi dalam badan boleh sering dikaitkan dengan masalah kesihatan seperti osteoporosis, alzheimer atau kegagalan buah pinggang.


5 Trend Fesyen Popular Yang Melucukan Sepanjang Zaman

Dari satu generasi ke generasi, trend fesyen berubah bentuk dan gaya.

Ada yang bermula sebagai sebuah budaya bawahan masyarakat barat, ada yang bermula disebabkan populariti industri hiburan dan ada juga yang secara tak sengaja menjadi ikut-ikutan.

Memandang balik ke belakang, banyak sebenarnya trend fesyen yang agak lucu apabila difikirkan pernah kita cuba-cuba lakukan. Berikut adalah lima yang kami rasa kelakar apabila difikirkan.

Kami tidak tahu apa nama trend ini dalam bahasa Melayu, jadi lebih senang kita memanggilnya 'mullet' sahajalah. Gaya rambut yang menampilkan rambut pendek di bahagian atas dan panjang di bahagian belakang ini cukup popular satu masa dahulu.

Dipercayai diceritakan kali pertama dalam sejarah sekitar tahun ke 6 sebelum Masihi, menjadi fesyen rambut popular di kalangan tentera yang dipanggil 'fesyen Hun'. Mereka menggayakan fesyen tersebut bagi mengelakkan mata ditutupi rambut tetapi dalam masa yang sama mempunyai rambut di belakang yang mampu memanaskan bahagian leher.

Populariti 'mullet' benar-benar memuncak pada era moden selepas kumpulan muzik berpengaruh seperti The Beatles menggayakannya. Namun kumpulan muzik hip-hop Beastie Boys bertanggungjawab memperkenalkan terma 'mullet' menerusi lagu 'Mullet Head' pada dekad 90-an yang terus kekal sehingga kini, sebagai istilah rasmi fesyen ini.

Satu ketika dulu di negara kita sekitar dekad 80-an dan 90-an, wujud salon-salon khas untuk wanita hadir bagi mengeritingkan rambut - atas pilihan sendiri. Pada era tersebut, semakin besar rambut seseorang wanita, semakin kelihatan cool wanita itu.

Untuk mencapai matlamat itu, kaum wanita akan ke salon bagi menjalani sesi rawatan yang akan menambahkan saiz rambut agar mengembang serta bertukar menjadi bentuk simpulan kecil.

Anda masih boleh melihat ada kedai-kedai yang kekal menamakan perniagaan mereka sebagai kedai keriting rambut, di papan tanda mereka. Mungkin pemilik perniagaan ini enggan menukar papan tanda kedai mereka kerana rasa sayang atau mungkin juga mereka masih berharap fesyen ini akan kembali popular.

'Perm' popular di kalangan wanita tetapi malangnya ketika era kemuncak kumpulan heavy metal barat lebih 2 dekad dahulu, golongan lelaki juga mula menjadikan rambut kembang sebagai satu gaya wajib identiti setiap kumpulan.

Peminat yang terpengaruh juga mula mengikut yang akhirnya membawa kepada ledakan lelaki-lelaki berambut kembang, apabila dilihat dari belakang tak pasti jantinanya lelaki atau perempuan.

Jika anda ke pasaraya beli belah popular sekitar dekad 90-an, anda dapat melihat kanak-kanak dan anak muda di negara kita cukup gemar menggayakan baju 'overall' yang diperbuat daripada kain denim.

Biasa datang dengan warna biru cerah, fesyen ini menjadi kegilaan masyarakat kita yang berkemungkinan besar tidak tahu keperluan sebenar fesyen ini. Baju 'overall' direka pada awalnya berdasarkan kepada golongan pekerja khasnya mereka yang menjalankan kerja rencam.

Diperbuat daripada kain denim yang kukuh serta mempunyai bukaan pada bahagian bahu yang memudahkan pergerakan, rekaan ini dipopularkan dengan penjualan paten-paten jahitan sendiri oleh syarikat McCalls disebabkan oleh keperluan wanita era Perang Dunia pertama di Amerika Syarikat yang perlu membantu usaha perang.

Pakaian wanita zaman tersebut lembut dan kurang sesuai bagi kerja berat, jadi overall dijadikan standard utama bentuk pakaian yang sesuai mempopularkan pemakaian fesyen itu di kalangan wanita.

Seluar jeans koyak di tempat-tempat tertentu menjadi ikutan orang ramai satu masa dahulu, apatah lagi selepas meledaknya gerakan muzik Seattle pada dekad 90-an yang mempopularkan fesyen sedemikian rupa.

Walaupun demikian, fesyen jeans koyak ini sebenarnya sudah bermula lebih awal semasa zaman populariti muzik punk pada dekad 70-an dan hair/heavy metal di barat pada dekad 80-an, sebelum dekad 90-an menjadikannya satu perkara biasa.

Impaknya dapat dilihat sehingga sekarang. Dulu seluar jeans yang koyak ini koyaknya biasanya berlaku secara semula jadi, disebabkan oleh insiden atau telah dipakai terlalu lama.

Zaman sekarang kalau anda ke kedai seluar jeans, anda boleh membeli seluar jeans baru yang koyaknya itu, adalah sebahagian dari rekaan pengeluar. Proses menembak pasir (sandblasting) kepada seluar yang telah siap dijahit akan dilakukan oleh pekerja, bagi mendapatkan hasil koyakan yang diingini.

Kita semua tahu apabila pengeluar sendiri sudah dengan sengaja mengeluarkan produk koyak yang mampu dijual pada harga lebih tinggi, telah tiba masanya trend ini perlu diberhentikan sampai mati.

Setiap kali kami nampak ada anak muda atau anak 'separa muda' cuba menggayakan trend fesyen ini satu masa dahulu, banyak sekali cemuhan, kutukan dan kritikan tidak terhambur bermain di kepala. Kenapa nak kena pakai seluar jatuh sampai nampak seluar dalam dengan sengaja?

Dari segi sejarah, wujud banyak teori yang menyebut asal-usul fesyen ini. Pendapat paling popular tetapi sering disangkal berkait dengan budaya banduan lelaki dalam penjara, yang akan menurunkan seluar bagi menandakan mereka mahu menjalinkan hubungan seksual sejenis.

Ada pendapat turut berkait dengan penjara menyebut disebabkan masalah larangan pemakaian tali pinggang dalam penjara, banduan kerap memakai seluar yang jatuh. Trend ini kemudiannya diikuti masyarakat luar.

Pendapat paling masuk akal pula menyebut oleh kerana berlakunya masalah ekonomi di kalangan masyarakat kulit hitam Amerika Syarikat satu masa dahulu, ibu bapa berjimat dengan memberikan seluar milik abang kepada adik yang saiznya lebih besar.

Oleh kerana ukuran pinggang yang kurang sesuai, seluar yang dipakai akan jatuh sehingga ke bahagian peha. Apabila sesuatu gaya itu dibuat beramai-ramai dalam satu komuniti, akhirnya budaya yang tidang sengaja itu ditukar menjadi trend seterusnya menyebabkan gaya ini kekal popular hingga kini.